amanoisuno/poetBack huggingface dataset:
送姚著作之任宣城 王禹偁 
平生聞說宣城郡，水石幽奇人物俊。檻外澄江練不收，窗中遠岫眉初印。六朝繁盛至隋唐，才人名士遥相望。謝公向此憑熊軾，白傅曾爲鹿鳴客。江樓山寺多賦詩，往往題名在僧壁。皇家早歲平吳後，翰林賈公爲太守。至今清話玉堂中，夸詫江山不離口。吾君御極初選藝，東樞貳卿新擢第。解褐曾縻佐郡官，首得宣城爲歷試。紫微田郎次登科，東樞受代傳廳事。第三榜中第二人，今在烏臺爲察視。邇來通倅少名流，雲泉竹樹應包羞。今春忽命姚著作，學術縱橫才磊落。當年雄揖第三名，官路迍邅久漂泊。去歲獻文重召試，新恩始上芸香閣。未教修史未演綸，宣城奉使聊親民。且忻彩服得就養，莫歎朱衣未即真。舊遊應有交朋在，此去仍言婚宦新。下車布政民休休，高吟淺酌誰獻酬。夜深紅燭在何處，綺霞閣通疊嶂樓。公權書札燕許詞，未免山僧乞撰碑。撰碑書碑即三載，眼看徵詔在丹墀。却愁未盡江南興，閑坐蓬瀛揮玉柄。黄樞侍臣兩制官，待君同說宣城景。
送晁監丞赴婺州關市之役 王禹偁 
關征市賦縻賢俊，誰愛此官爲吏隠。將作晁丞于役時，婺女星臨海邊郡。黄絹辭高位尚卑，白華行潔身猶困。會待時來即併伸，也知道在終無悶。君不見路隨含笑坐市中，屈身豈愧丹陽尹。又不見張生狂醉戀揚州，冬瓜堰下甘肥遁。此行况是奉皇華，數丈輕舠載一家。携瓶下岸買竹葉，挂席背風穿蓼花。霜晴震澤初嘗橘，泉過惠山應試茶。虎谿曉雲靈隠雪，錢塘夜潮照湖月。密排詩景在途中，旋吟新句教兒童。漸近金華見隼旟，五馬來迎使者車。應知驥足暫拘絆，八詠樓開頻啟宴。醉中官妓乞歌詩，剡谿紙貴抄新詞。他年誰獻子虛賦，召入金門五雲路。因思元白在江東，不似晁丞今獨步。
還揚州許書記家集 王禹偁  长江
君不見近代詩家流，胡爲蹇滯多窮愁。孟郊顦顇死逆旅，浪仙斥逐長江頭。張生漂泊冬瓜堰，徒云輕薄萬戶侯。浩然無成鹿門去，李洞慟哭昭陵休。生無風教興王化，死無勳爵貽孫謀。可憐詩道日已替，風騷委地何人收。高陽許公精六義，獨向聖朝生後嗣。因將先集進九重，高步金臺曳珠履。祖德光輝聖主知，府尹賢明丞相子。廣陵郡大古九州，記室官清外三字。遂令天下學詩人，徒羨君家窮四始。我來迎侍游江都，玳筵往往陪歡娛。遂求家集恣吟諷，海波乾處堆珊瑚。因思賈孟數家一何苦，詩鬼嗷嗷餒無主。子孫淪沒誰及君，閑倚紅蓮傾淥醑。草檄餘閑好賦詩，莫放風情忝爾祖。
酬處才上人 王禹偁  九华山
我聞三代淳且質，華人熙熙誰信佛。茹蔬剃髮在西戎，胡法不敢干華風。周家子孫何不肖，奢淫惛亂隳王道。秦皇漢帝又雜霸，只以威刑取天下。蒼生哀苦不自知，從此中國思蠻夷。無端更作金人夢，萬里迎來萬民重。爲君爲相猶歸依，嗤嗤聾俗誰敢非。若教都似周公時，生民豈肯須披緇。可憐嗷嗷避征役，半入金田不耕織。君子之道動即窮，亦有賢達藏其中。上人來自九華山，叩門遺我瓊瑶編。錚錚五軸餘百篇，定交仍以書爲先。書中不說經，文中不言佛，有心直欲興文物。感師自遠來相親，爲師畫卦成同人。出門無咎非羣分，袈裟墨綬何足云。
和張校書吳縣廳前冬日雙開牡丹歌 王禹偁 
君不見年年三月千叢媚，紫爛紅繁誇勝異。尋常人戴滿頭歸，醉折狂分不爲貴。枝閑葉盡根空培，人情皆待明年開。化工自有呼魂術，霜前喚下瓊瑶臺。王母親將金粉傅，麻姑齊借霓裳來。主人蓋是神仙才，不然此物胡爲而來哉。二姬勸酒誰引滿，長洲懶吏先舉杯。多感同年與攀折，吟詩欲謝難輕發。青宮校書方遁跡，代我作歌如錦拆。他年吾輩功業成，與君共作騎鯨客。
和馮中允爐邊偶作 王禹偁 
誰爲東君掌青律，故將春日連人日。春日雨絲暖融融，人日雪花寒慄慄。雨雪寒暖苦不同，可比交情去就中。仲咸擁爐發歌詠，古風激破澆漓風。人情離合古來有，召公初亦疑周公。汾陽臨淮本讎隙，一旦分兵若親戚。四公翻覆人不譏，各各操心爲邦國。此外譸張多爲己，反掌背面如千里。張耳陳餘不忍言，魏其武安何足齒。我愛中庸君子心，心與人交淡如水。別有人間勢利徒，一去一就隨榮枯。西漢董賢方佞倖，孔光迎拜卑如奴。是時楊雄在東觀，投閣欲死無人扶。有唐力士夫人死，朝士執喪如喪妣。是時李白放江邊，憔悴無人供酒錢。小人之性何所似，真如蜂蝶并螻蟻。尋春逐臭苟朝昏，豈顧松篁與蘭茝。重君誓心一何極，澗底松兮陵上柏。澗松陵柏有朽時，我約君心無改易。
賦得南山行送馮中允之辛谷冶按獄 王禹偁 
商山三月花如火，草樹青葱雨初過。柳條漸軟蝶雙飛，桑葉尚多蠶一卧。薄情野水流不迴，無力春雲慵欲墮。團團榆莢是誰拋，漠漠游絲向人嚲。可憐花木間嵐光，花前正好飛觥觴。馮君夙駕一何速，捧檄銀坑按辛谷。轉輸昨日又移文，小甿訴牒何紛紜。見說南山六百里，跙盡馬蹄摧屐齒。是何屈于不知己，衝斗太阿教補履。龍無尺水且蟠泥，驥困鹽車但垂耳。片言折獄亦胡爲，必也無訟方君子。吾徒事業本稽古，得行其志當刑措。畫衣畫地免煩苛，抵璧捐金返淳素。未行此道且營營，營營爲祿聊代耕。殘春小別不足念，爲君高唱南山行。南山一月期迴首，莫訴臨歧數巵酒。
烏啄瘡馿歌 王禹偁 
商山老烏何慘酷，喙長于釘利于鏃。拾蟲啄卵從爾爲，安得殘吾負瘡畜。我從去歲謫商於，行李惟存一蹇馿。來登秦嶺又巉嶺，爲我馱背百卷書。穿皮露脊痕連腹，半年治療將平復。老烏昨日忽下來，啄破舊瘡取新肉。馿號僕叫烏已飛，劘嘴整毛坐吾屋。我馿我僕奈爾何，悔不挾彈更張羅。頼是商山多鷙鳥，便問鄰家借秋鷂。鐵爾拳兮鈎爾爪，折烏頸兮食烏腦。豈唯取爾饑腸飽，亦與瘡馿復讎了。
酬安祕丞歌詩集 王禹偁 
我聞天有二十八箇星，降生下界爲英靈。東方曼倩蕭相國，至今留得終天名。又聞地有三十六所洞，洞中多聚神仙衆。神仙負過遭譴謫，謫來人世爲辭客。李白王維并杜甫，詩顛酒狂振寰宇。今來相去千百年，寥落乾坤闃無睹。皇天何不生奇人，庸兒蠢夫空紛紛。夜眠朝走不覺老，飯囊酒甕奚足云。陶丘忽見安祕書，星精仙骨真有餘。月中曾折最高桂，趁出玉兔驚蟾蜍。示我歌詩百餘首，筆鋒閃閃摩星斗。乍似碧落長拖萬丈虹，飲竭四海波瀾空。又似赤晴乾撒一陣雹，打折瓊林枝倒卓。夜來夢見李長吉，叩頭再拜須來乞。自言失却照海珠，至今黑坐驪龍窟。方知安侯不是星辰類，即是神仙輩。不然又爭得標格峻邁，文辭顛怪。有時醉起一長噫，八極風清鬼神駭。他年却入蓬萊宮，休使麻姑更爬背。
酬安祕丞見贈長歌 王禹偁 
我聞進士登科換凡骨，信知不是風塵物。貢籍由來數百年，直疑空却神仙窟。其間最貴龍虎榜，乘時得路爲卿相。一從巢寇犯闕來，梁氏禮闈還草創。莊宗明宗雖膺命，晉朝漢朝俱不永。其中縱得神仙材，太平不見哀之哉。上玄應恐天地閑，安仙又謫來人寰。二十把筆疏辭源，黄河傾落崑崙山。有周道衰猶歎鳳，天公留得歸皇宋。天水夕郎掌貢時，禹門萬仞連雲聳。不是真龍不能過，嗔波怒浪澆雷火。是歲北極七箇星，一時下降爲門生。安仙堂堂冠其首，六星煌煌願隨後。騶虞賦就鏗金石，丹水詩成摛錦繡。玉皇殿前受恩渥，一時命入芙蓉幕。獨得歸州近巫峽，十二晴峰長在睫。郡齋狂醉復狂吟，書盡巴東一川葉。邇來遊宦五六年，吳山越水供新編。還同白傅蘇杭日，歌詩落筆人爭傳。去年始上芸香閣，出典陶丘滯鋒鍔。阮籍營中浮蟻馨，亞夫門外垂楊弱。驥足雖知暫縻絆，樽前未始長嗟歎。只應會得老聃言，大器本來成較晚。吾君正是興文教，不日徵歸掌綸誥。醉挨雉扇掃宮辭，怒上螭頭呈諫草。筆下追還三代風，祛盡澆漓成古道。丈夫方見兼濟才，莫學西山採薇老。我今自是蓬蒿身，如何一見如故人。長歌謂我相翦飾，便疑平地升青雲。文章難得逢知己，知己相逢貴終始。伊我行止方悽悽，老親稚子相顧啼。出門動足歧路迷，得君引上登天梯。
拍板謠 王禹偁 
麻姑親採扶桑木，鏤脆排焦其數六。雙成捧立王母前，曾按瑶池白雲曲。幾時流落來人間，梨園部中齊管絃。管絃才動我能應，知音審樂功何全。吳宮女兒手如筍，執向玳筵爲樂準。數聲慢，仙人屐齒下雲棧。老狐臘月渡黄河，緩步輕輕踏冰片。數聲急，空江雹打漁翁笠。鮫人泣對水精盤，滿把珠璣連瀉入。劃然一聲送曲徹，由基射透七重札。金罍冷落闃無聞，隴頭凍把泉聲絕。律呂與我數自齊，絲竹望我爲宗師。總驅節奏在術內，歌舞之人無我欺。所以唐相牛僧孺，爲文命之爲樂句。
對酒吟 王禹偁 
勸君莫把青銅照，一瞬浮生何足道。麻姑又採東海桑，閬苑宮中養蠶老。任是唐虞與姬孔，蕭蕭寒草埋孤冢。我恐自古賢愚骨，疊過北邙高突兀。少年對酒且爲娛，幾日樽前垂白髮。安得滄溟盡爲酒，滔滔傾入愁人口。從他一醉千百年，六轡蒼龍任奔走。男兒得志升青雲，須教利澤施于民。窮來高枕卧白屋，蕙带藜羹還自足。功名富貴不由人，休學唐衢放聲哭。
戰城南 王禹偁 
邊城草樹春無花，秦骸漢骨埋黄沙。陣雲凝著不肯散，胡雛夜夜空吹笳。我聞秦築萬里城，疊屍壘土愁雲平。又聞漢發五道兵，祁連澤北誇橫行。破除璽綬因胡亥，始知禍起蕭牆內。耗蠹中原過太半，黄金買酎諸侯叛。直饒侵到木葉山，爭似垂衣施廟算。大漠由來生醜虜，見日設拜尊中土。自古控御全在仁，何必窮兵兼黷武。戰城南，年來春草何纖纖。窮荒近日恩信霑，寒巖凍岫青如藍。方知中國有聖人，塞垣自爾除妖氛。河湟父老何忻忻，受降城外重耕耘。
苦熱行 王禹偁 
六龍銜火燒寰宇，魏王冰井如湯煮。松枝桂葉凝若癡，喘殺谿頭嘯風虎。北溟鎔却萬丈冰，千斤凍鼠忙如蒸。我聞胡土長飛雪，此時日曬地皮裂。仙芝瑶草不敢茁，湘川竹焦琅玕折。西郊雲好雨不垂，堆青疊碧徒爾爲。
瑞蓮歌 王禹偁 
江城五月江雨晴，荷花到處紅交橫。宋家池上瑞蓮生，嫋嫋出叢抽一莖。莖端菡萏開兩朵，忽似娥皇將女英。九疑望斷蒼梧暮，低頭並照湘波清。花落蓮成碧於卵，瑟瑟塵輕熨人眼。蕭郎弄玉合巹時，一齊覆下瑠璃盞。草木效靈載圖史，守臣盡可聞天子。吾君有詔抑祥瑞，異獸珍禽不爲貴。瑞蓮無路達冕旒，也隨衆卉老池頭。吏民歸美賀郡守，敢貪天功爲己有。古來善政數杜詩，桑無附枝麥兩歧。瑞蓮信美産茲土，起予謾作閑歌辭。年年更願再熟稻，倉箱免使吾民饑。
筵上狂歌送侍棋衣襖天使 王禹偁 
昔事先皇叨近侍，北門西掖清華地。太宗多材復多藝，萬機餘暇翻棋勢。對面千里爲第一，獨飛天蛾爲第二。第三海底取明珠，三陣堂堂皆御製。中使宣來示近臣，天機祕密通鬼神。乃知棋法同軍法，既誡貪心又嫌怯。唯宜靜勝守封疆，不樂窮兵用戈甲。先皇三勢有深旨，豈獨一枰而已矣。當時受賜感君恩，藏於篋笥傳子孫。至道年中出滁上，失脚青雲空悵望。移典維揚日望還，軒轅鼎成飛上天。龍髯忽斷攀不得，舊朝衣上淚潺湲。吾皇曲念先朝物，徵歸再掌西垣筆。悲凉忽見紅藥開，哭臨空隨梓宮出。去年領郡得齊安，山州僻陋在江干。黄民誰識舊學士，白頭猶作老郎官。昨日江邊天使到，隨例霑恩著衣襖。皇華本是江南客，久侍先皇對棋弈。筵中偶說當年事，三勢分明皆記得。我從失職別上臺，御書深鎖不將來。遥想棋圖在私室，天香散盡空塵埃。今日因君聊話及，翻作停杯向隅泣。人生不易逢聖朝，君恩未報雙鬢凋。金鑾殿花春灼灼，永熙陵樹夜蕭蕭。空歎拖腸在泥土，不如舐鼎升煙霄。多病相如猶未死，追思往事欲魂銷。星使今辰迴馬首，强對離筵滿傾酒。悲歌一曲從事書，唱與朝中舊知友。
還楊遂蜀中集 王禹偁 
上玄茫昧胡爲乎，施設吾道生吾徒。否多泰少是天意，生有述作死不虛。聖人憂患方演易，賢者窮愁始著書。盡令富貴陷逸樂，蠢蠢戢戢如鷄豬。泯然無物作時瑞，誰識鳳皇與騶虞。經史子集燦今古，粉繪帝道張皇謨。一言可采即不朽，名姓長與日月俱。乃知天心厚我輩，窮辱不足形悲吁。夫君擢秀在江左，國小而逼何區區。科名始得值兵火，金陵坐見成丘墟。歸朝纔得一贊善，黜降重爲縣大夫。彰明僻遠在蜀道，又遇妖賊攻成都。徒行抱印入隴氐，乞食夷落何崎嶇。歸來朝責作主簿，朱衣暗澹鬢毛疏。昨朝投我蜀中作，錚然一集如瓊琚。杜甫奔竄吟不輟，庾信悲哀情有餘。我逢聖代自多難，謾誇三入承明廬。近令編綴小畜集，謫官詩什何紛如。才名官職不兩立，真宰折刻分毫銖。郎官疏遠既未貴，縣吏禮數不足拘。相逢且說文章樂，爲君酌酒焚枯魚。
啄木歌 王禹偁 
淮南啄木大如鴉，頂似仙鶴堆丹砂。嘴長數寸勁如鐵，丁丁亂鑿乾枯查。黄柑紅桃多有蠹，受命鳳皇須破柱。何當更與繡衣裳，羽族橫飛作持斧。
秋鶑歌 王禹偁 
淮南八月尚有鶑，關關無異來時聲。東風擡舉如篁舌，何事經秋猶未絕。饑鸞病鶴亦能鳴，鳳鳥不聽何處說。
江豚歌 王禹偁 
江豚江豚爾何物，吐浪噴波身突兀。依憑風水恣豩豪，吞啗魚蝦頗肥腯。肉腥骨硬難登俎，雖有網羅嫌不取。江雲漠漠江雨來，天意爲霖不干汝。
宮漏出花遲詩 王禹偁 
丹禁遲遲漏，深宮灼灼花。繁枝開正滿，清韻出何賒。靜拂紅英密，微穿翠葉斜。依稀驚宿蝶，冷落動晨鴉。細逐香離檻，輕翻露滴沙。願當直仙署，鈴索共交加。
春晚綠野秀詩 王禹偁 
雨過川原上，凝眸送晚春。韶光銷欲盡，野色望來新。天末迷藍嶂，江湄亂麴塵。重楊難認影，幽鷺莫藏身。遠接天開幕，晴和草展茵。明時四郊靜，凌亂踏青人。
四時和爲玉燭詩 王禹偁 
堯舜欽天日，羲和正曆時。銅渾列辰象，玉燭照華夷。真宰潛能秉，飛廉詎可吹。祥光長赫矣，佳號得溫其。銜處非龍首，燃來豈鳳脂。皇明方比盛，鑑物自無私。
五老化流星詩 王禹偁 
五老知符命，皤然共效靈。遊河方告瑞，入昴忽爲星。接武傳歌詠，翻身上杳冥。來同聚井數，去作種榆形。鶴髮光難認，龍圖兆可聽。至今依列宿，高印遠天青。
東風解凍詩 王禹偁 
習習氣初通，峨峨勢自融。淥波歸舊水，寒片漾和風。暖想千溪綻，吹疑一夜空。鷺翹休映白，魚躍乍翻紅。繒裂方塘上，瓊流巨壑中。漪漣還浩渺，須頼濟川功。
笙磬同音詩 王禹偁 
鼓簧名本異，拊石意何同。吹擊雖殊致，聲音忽暗通。誰將嶰谷韻，潛合泗濱風。莫問補天主，休尋入海工。鳳鳴應不辨，獸舞自難窮。古樂何人會，須知政在中。
乾明節觀羣臣上壽觴詩 王禹偁 
甲觀正儲祥，羣臣獻壽觴。捧登金殿穩，深照赭袍光。環珮和仙樂，衣冠惹御香。玄天共悠久，碧海比靈長。葵藿心無異，鴛鴻翅有行。何當隨近侍，同此祝無疆。
甘露降太一宮詩 王禹偁 
甘露靄長空，垂休太一宮。瑞光經日在，聖德與天通。如醴沾衣白，凝脂間葉紅。淋漓滴層漢，顧眄駭重瞳。五色名難比，三危味莫同。祗應書信史，千古仰玄功。
送交代劉斐裁之大夫 王禹偁 
祖孫相望百年間，萬石遺風庶可攀。新詠袴襦傳□巷，舊栽桃李滿淮山。林泉豈易留君住，魚鳥真□□我閑。好縱齋航天上去，郎闈卿寺有虛班。
病起至幽谷二首  其一 王禹偁 
□□漳濱幾晦明，起扶藜杖試閑行。清泉□□□□□，□□□□□可驚。萬壑松聲□□□，□□□□□□□。□□□起滄洲趣，便欲投簪此濯纓。
病起至幽谷二首  其二 王禹偁 
□□□□□□家，中有流泉一道斜。列壑攢峰□□窕，茂林修竹翠交加。雨侵怪石苔生暈，水滿平田稻放花。乘興偶來心更適，歸時燈火欲棲鴉。
次韻許推官行縣道中紀事 王禹偁 
禾頭低映黍頭昂，處處溝塍水面凉。村路扶携無凍餒，里門嬉戲有丁黄。雞豚入市溪魚美，梨棗登盤社酒香。歲樂田家風景好，待君模寫奏明光。
闕題 王禹偁 
□□□□□□□，□□□□□□□。□□□□带嫩芽，不是貳車無此興。此□□□□□□，□□□□□□□。□□□□□□□，□□□□□□□。
正月盡偶題 王禹偁 
一歲春光九十日，三分已是一分休。何曾快見花燒眼，只解潛催雪滿頭。莫問窮通求季主，自齊生死學莊周。終須擺脫人間事，高逐冥鴻狎海鷗。
眼疾 王禹偁 
古人功業甘無分，往聖詩書合有緣。何事病來花滿眼，祇將簡策枕頭眠。
望熊耳山 王禹偁 
謫居多與俗爲鄰，熊耳當門入望頻。感謝雙峰對雙眼，也勝逢見等閑人。
闕題  其一 王禹偁 
□□□□□□□，□□□□□□□。□□□□□□□，□負穠華一句無。
闕題  其二 王禹偁 
不知鳴玉谿山下，何似仙娥水石間。免被尋常桃李妬，自開自落隠商山。
和仲咸除知郡後雨中戲作見贈 王禹偁 
明代何人爲薦雄，專城猶與衆人同。徒聞清政如黄霸，尚借緋衫似白公。我有金章知是忝，君無銀榼信爲窮。不須厭見隨車雨，歲晚當期五穀豐。
又和仲咸謔成口號以代優人之句 王禹偁 
就轉專城喜氣舒，開筵應待雨晴初。又淹駮正春坊筆，爲重循良刺史車。事簡郡齋唯撿藥，夜長鈴閤只看書。好傾官醖招閑客，籬畔金英尚有餘。
移入官舍偶題四韻呈仲咸 王禹偁 
賃舍喧卑謫宦情，同年邀我住公庭。不離鍊藥煎茶屋，便坐吟詩看雪廳。苔逕乍行侵屐綠，竹窗初卧滿床青。使君公署雖宏敞，未見南山翠似屏。
仲咸借予海魚圖觀罷有詩因和 王禹偁 
偶費霜縑與綵毫，海魚圖畫滿波濤。搘床難死慚龜殻，把酒狂歌憶蟹螯。鯧蚱脚多垂似带，鋸鯊齒密利如刀。何當一一窮真僞，須把千尋鐵網撈。
贈商洛龐主簿 王禹偁 
織女溪前貧主簿，仙娥峰下舊詞臣。久棲枳棘方思替，謾带貂蟬不是真。六里青山雲簇簇，一條丹水石嶙嶙。秋來魂夢應相似，同是帝城東畔人。
商州進士張齊說將赴春闈以詩別馮中允馮君酬和予亦次韻繼之 王禹偁 
風雪騎馿去入關，試期難伴貳車閑。桃花好躍三門浪，芝草休尋六里山。錫宴待吟春爛漫，舊房從鎖石孱顔。明年得意歸來日，不見麻衣泣玉班。
再賦一章用伸贈別 王禹偁 
七榜御前搜俊造，商州終未識遷鶑。可憐白屋孤寒士，更住深山寂寞城。獨跨蹇馿雲外去，仍携稚子雪中行。散官不敢將書薦，空解吟詩說姓名。
仲咸見予一百六十韻賦詩相贈因以四韻答之 王禹偁 
勞將詩什比兵權，兵數雖多氣不全。烏合師徒空百萬，虎賁精銳只三千。揚鑣正突漁陽騎，避箭甘回赤壁船。若許英雄君與操，更當劘勵整櫜鞬。
次韻和仲咸感懷貽道友  其一 王禹偁 
莫問窮通事若何，遇花逢酒且狂歌。人情易逐炎凉改，官路難防陷穽多。只合收心拋世網，不須推命說天羅。如今玉石休分別，免被無辜刖卞和。
次韻和仲咸感懷貽道友  其二 王禹偁 
好齊生死與窮通，古往今來事略同。軒后謾留燒藥鼎，漢皇虛築望仙宮。鑑中容鬢看看老，夢裏榮枯旋旋空。不逐冥鴻天外去，可憐燋爛撲燈蟲。
次韻和仲咸對雪散吟三十韻 王禹偁 
靜對春天雪，時烹月俸茶。久閑便澹薄，漸老厭諠譁。徙倚終朝看，溟濛向曉加。應同頭上髮，復亂眼中花。光暝侵燈暗，聲繁拂竹斜。東風吹片片，北戶積些些。最豁三農望，勻淹百草芽。潤勝天上露，媚掩日邊霞。史筆應先紀，豐年的不賒。舞縈農叟袂，飄逐使君車。善政商於郡，優閑副使家。酒錢隨分有，詩筆且須誇。岸灑泉聲好，園滋薺色嘉。無心思北闕，有興讀南華。地隠商於洛，山綿楚與巴。拖腸甘似鼠，畫足不爭蛇。有病如原憲，無才敵景差。由來叩寂寞，全勝事驕奢。世態誠堪笑，前賢亦可嗟。絳侯憎賈誼，白傅怨王涯。宣室終前席，潯陽暫種畬。升沉常自得，消息一何佳。自顧曾傷翼，甘同不食瓜。但全螻蟻命，敢鬭虎狼牙。竹箭天生直，潢汙地本漥。敢云求富貴，且免奉姦邪。夜黑燈燒樺，朝饑飯带砂。尚慚紆紫綬，豈望署黄麻。親壽高如鶴，兒嬌語似鴉。時時傾一酌，聚口笑唅呀。
春日 王禹偁 
門冷官閑似死灰，人言今日是春來。猶殘舊賜銀幡勝，且向山州當酒杯。
問四皓 王禹偁 
四塚纍纍豈是仙，避秦安漢道空全。紫芝探處應辛苦，何似腰金食萬錢。
代答 王禹偁 
何必驂鸞上五雲，由來吾道貴全身。君看白日沖霄者，多是偷桃竊藥人。
和仲咸杏花三絕句  其一 王禹偁 
莫道商山節候遲，曉來簾外半空枝。明朝落盡無蜂蝶，冷暖人情我最知。
和仲咸杏花三絕句  其二 王禹偁 
階前已見三分落，枝上都無十日繁。誰伴多情王副使，吟詩傾酒與招魂。
和仲咸杏花三絕句  其三 王禹偁 
老去對花多感嘆，春來耽酒少康寧。也知此事終無益，免被漁人笑獨醒。
知州廳杏花昨日爛漫錄事院今日零落唯副使公署未開戲題二韻 王禹偁 
知州宅畔繁如雪，錄事廳前落似梅。副使官閑花亦冷，至今未有一枝開。
海棠木瓜二絕句 海棠贈木瓜 王禹偁 
我向商山占斷春，風流還似錦江濱。羣花自合知羞耻，莫對西施更學顰。
海棠木瓜二絕句 木瓜答海棠 王禹偁 
莫誇顔色鬭扶疏，穠艷繁香總是虛。看取衛風詩什裏，只因投我得瓊琚。
仲咸以予編成商於唱和集以二十韻詩相贈依韻和之 王禹偁 
詩戰雖非敵，吟多偶自編。齊强侵北鄙，許敗守東偏。猶恨多虛日，何妨且繫年。龍媒難趁逐，駑駕頼驅牽。拙句傳非夢，雄詞縱自天。一嘲花灼灼，再詠雁翩翩。白雪終無繼，洪崖謾拍肩。驂鸞元在漢，墮鼠不成仙。硎發鋒鋩利，衡誠勢力懸。石因良玉潤，褧借錦衣鮮。糠籺豪家笑，鉶羹古味全。虎鹽宜燕享，猴棘謾雕鎸。我筆非江氏，君才比孟堅。豈勞開蒨旆，早合步花磚。重甚連城璧，精於萬選錢。西江聞祖德，南國許名賢。夜閣調琴月，秋堂煮茗煙。淡交輕勢利，孤達鄙榮遷。媚挹懷珠水，幽聽噴玉泉。謫居叨屬和，都志命迍邅。
仲咸以一秋苦雨兩日忽晴以四韻見寄因次原韻兼紓客情 王禹偁 
愁霖百日思低迷，昨夜星辰似舊時。稼穡已傷憂客計，津梁全壞怯歸期。丹河浪減沙痕漲，錦嶺霜晴月影遲。喜霽未遑抽賦筆，勞君先惠碧雲詩。
唱和暫停霖淫復作因書四韻呈仲咸兼簡宋從事 王禹偁 
山雲漠漠雨霏霏，正是騷人唱和時。謫宦慚無賈生賦，愁霖合有謝公詩。已妨步月塵凝榭，恐誤登高菊滿籬。且喜賓筵得同道，不爲篇什欲何爲。
次韻和仲咸送池秀才西遊 王禹偁 
夏課詩成又旅遊，離離秦樹葉驚秋。青霄路在何難到，白雪才高豈易酬。幾處讀碑尋野逕，共誰沽酒上高樓。商於遷客曾如此，繫滯空思十二旒。
與方演寺丞覓盆池 王禹偁 
謫宦門牆冷似村，看山廳下露莎繁。涵星泳月無池沼，請致泓澄數斛盆。
仲咸因春遊商山下得三怪石輦致郡齋甚有幽趣序其始末題六十韻見示依韻和之 王禹偁 
詠盡千峰雪，吟行六里春。布多成暇政，方稱好閑身。物得商山下，形如震澤根。初期穀城叟，乍遇魏榆神。固異它山石，還同似玉珉。繞看猶汩沒，斲見漸輪囷。草擁才抽甲，煙封幾得辛。綠藏苔漠漠，青亂葉蓁蓁。蛟蜃渾疑活，琳琅勢逼真。杖敲清有韻，衣拂瑩無塵。起似生徐甲，扶如醉伯倫。知吾憐磊落，移爾出荒榛。留滯誠爲久，遭逢蓋有因。勝携墮鵲印，喜過駭鷄玲。齊列幽齋畔，休藏古澗濱。未邀耽酒客，先對抱琴人。带蘚形雖瘦，穿交氣已振。自非懷峭絕，安得免沉淪。月影無雲夕，煙姿有雪辰。參差光互動，高下勢相均。接待同嘉士，搜求等雋民。蒼茫勞拂拭，感遇似陶鈞。撫惜情如舊，裝添景自新。窗風聲淅淅，簷鳥語欣欣。映合移紅藥，遮須翦綠筠。使君安置後，勾我往來頻。捫摸閑垂袖，偎挨醉脫巾。海山低岌嶪，華岳小嶙峋。鷺毳瑩如霰，蝸涎曳似銀。峰巒輕菡萏，雕琢笑麒麟。雨霽嵐光滴，春晴黛點勻。鼎分聊自得，芝秀好相親。宋隕知難及，秦鞭似弗仁。無瑕收作寶，不速敬如賓。仙掌憐應拔，出眉妬亦嚬。罅開青虎眼，痕駮黑虬鱗。怪隠深難測，神驅恐不遵。倚多凉透骨，卧近冷侵茵。蹙縮迴蛇尾，谽谺齚獸脣。雲孤堪結伴，松老合爲鄰。對恥風標俗，題愁格力貧。玉堆深媿白，黛潑不如彬。埋去甘長往，移來忽併伸。露噴秋洗髮，雲觸曉生津。清越時堪叩，嵌崆永不磷。似龍兼易擾，如虎豈難馴。夜檻含星彩，晴軒爍日輪。三人鐺脚看，一盞甕頭醇。羅殺迎潮怒，干將插土皴。沉沉吁可怪，瑟瑟比難臻。鬭瑩寧饒璧，爭年不讓椿。閑書堪試筆，醉坐好垂綸。何啻爲三友，還應直萬緡。貪看棋錯路，競愛酒記巡。利若刀懸蜀，危於閣聳陳。一拳終太小，五色却非純。有泐應難待，無言詎可詢。摩挲誇玉立，圍繞似環循。爲匠雖非郢，吟詩莫謂秦。須容一株上，題著舊詞臣。
酬仲咸雪霽春融偶題見寄之什 王禹偁 
瓊華消散暖風來，多費陽春白雪才。守道也知心下樂，流年爭奈鬢邊催。君愁離別煙花好，我待量移翅羽開。漸老分飛更堪惜，海棠凋盡始應回。
和安邑劉宰君見贈 王禹偁 
數年侍從立丹墀，掌誥長慚格調卑。左宦久勞青瑣夢，歸山猶負白雲期。一生得喪唯憑道，千古聲名合在詩。深謝多才遺佳句，此身休退是何時。
朗上人見訪復謁不遇留刺而還有詩見謝依韻和答 王禹偁 
湯休訪我我重尋，獨叩松關絕好音。滿袖塵埃回俗步，一鑪香火隔禪林。偶留刺字情非淺，忽枉詩章思更深。猶喜謫官無吏役，往來從此伴閑吟。
次韻和朗公見贈 王禹偁 
朗公垂老尚吟詩，曾泛三湘看九疑。欲問勞生心擾擾，强酬佳句思遲遲。紅塵策馬殊無味，碧嶂携僧自合宜。共待中條山有雪，寺樓吟盡更同誰。
鹽池十八韻 王禹偁 
極望似江沱，漫漫起素波。兩池泉不竭，萬古利還多。場吏輸年額，畦丁奉月課。收時車併載，種處地先磨。碎顆珠淩亂，乾聲玉切瑳。岸平開雪苑，渠滲坼銀河。衆鵠齊翔舞，群羊自寢訛。本源皆潟滷，異端亦鹹鹺。沫訝浮鷗鷺，津堪漬蚌螺。煮勞輕渤澥，煎苦笑牂牁。雨打重歸水，菴盛更覆蓑。盬風吹作片，烈日曬成垛。海末知難及，蕃青的不過。惠人餐罔闕，均□賦無頗。涿鹿城雖近，蚩尤血若何。有時紅爛漫，是處白嵯峨。潤下終資國，靈長任酌蠡。江梅須待我，金鼎始能和。
賃宅 王禹偁 
萍流匏繫任行藏，惟指無何是我鄉。左宦只拋紅藥案，僦居猶住玉泉坊。白公渭北眠村舍，杜甫瀼西賃草堂。未有吾廬莫惆悵，古來賢達盡茫茫。
題滁州懷嵩樓 王禹偁 
昔是優賢地，今爲省過州。非賢亦非過，醉卧懷嵩樓。
次韻和史館丁學士赴闕書懷見示 王禹偁 
清夜哀吟敵曉鷄，行藏無玷白於圭。陽春寡和人傳郢，肉味都忘子在齊。絕俗文章終遠大，循資班列暫卑棲。看君更刷鸞皇翼，一舉方知燕雀低。
次韻和丁學士途中偶作 王禹偁 
淮海豐登接帝畿，家家耕破舊荒陂。乳牛引犢精神健，野叟携孫鬢髮衰。河市妓翻輕蒨袖，社筵人插小紅旗。憑誰畫取村田樂，盡使憂民聖主知。
出守黄州上史館相公 王禹偁 
出入西垣與內廷，十年四度直承明。又爲太守黄州去，依舊郎官白髮生。貧有妻賢須薄祿，老無田宅可歸耕。未甘便葬江魚腹，敢向台階請罪名。
栽木芙蓉 王禹偁 
憶在長洲縣，手植芙蓉花。春栽秋成樹，枝葉青婆娑。八月寒露下，朵朵開紅葩。輕團蜀江錦，碎剪赤城霞。香侵賓朋坐，艷拂人吏衙。凌霜伴松菊，滿地如桑麻。歲寒萬木脫，斫筍留根查。春雷一聲動，又長新枝柯。良因地脈宜，豈在人力多。今來帝城裏，賃宅如蜂窠。階前栽數根，換土擁新沙。澆溉汲御溝，蓋覆堆野莎。經春不出土，入夏方有芽。窮秋竟憔悴，花小尤不嘉。地氣移物性，自念良可嗟。還同山野人，强爲簪組加。妨賢將致誚，薄俸未充家。所以多病身，少年雙鬢華。紫微雖云貴，白髮將奈何。會當求山郡，卧理尋煙蘿。奉親冀豐足，委身任蹉跎。終焉太平世，散地恣狂歌。
聽羅評事話太湖洞庭之景因賦十韻 王禹偁  太湖 洞庭湖
思純十日水鄉游，歸見同年說不休。湖闊盡疑吞澤國，洞深皆道徹宣州。杉松自宿千年鶴，橘柚堪輕萬戶侯。銷夏古灣長積雪，隔帆危柱幾經秋。離離魚網垂村巷，漠漠茶煙出寺樓。雲葉擁僧迎墨綬，浪花和鷺裹仙舟。傳書往事人難問，鍊藥池空水自流。明月峰高欺少室，桃花塢好似瀛洲。許渾有句君應笑，張祜無詩我不愁。直擬如今拋印去，雨蓑風艇狎羣鷗。
登秦嶺 王禹偁 
巉巖石上候肩舁，因想前賢似坦途。韓愈謫官憂瘴癘，樂天左宦白髭鬚。商於郡僻何人到，秦嶺峰高我僕痡。且詠詩章自開解，任從霄漢落泥塗。
贈种放處士 王禹偁 
媒雉不誘鳳，由鹿不致麟。終南有嘉士，天子不得臣。板輿入窮谷，同隠之推親。種木山之阿，採蘭澗之濱。務本不務末，求力不求人。至孝在盡歡，飲水猶欣欣。富貴不以道，列鼎奚足云。行是有餘力，稽古且學文。稽古不爲祿，學問非飾身。立言復垂教，楊孟時有倫。我生落世網，碌碌隨搢紳。直躬多齬齟，左官苦漂淪。妻孥困斗粟，親老無重茵。入山非隠遁，去國頗悲辛。猶顧貳車祿，縻縶丹河濱。羨君脫覊鞅，生計在水雲。羨君遺榮利，居處絕囂塵。躬耕方肯食，恐蠹力穡民。學優終不仕，孰爲觀國賓。去去謝桂籍，行行避薄輪。巢由自高尚，堯舜徒聖神。况我蜉蝣輩，敢希鸞鳳羣。猶期不遠復，一問迷途津。他年解郡職，願許我爲鄰。
寄鄆城蕭處士 王禹偁 
收藏家譜恐人尋，雨笠煙蓑自稱心。夜踏月華三逕小，曉耕秋色一犂深。庭園縱窄猶栽藥，活計雖貧不賣琴。應笑區區未名客，九衢塵土滿衣襟。
寄潘閬處士 王禹偁 
爛醉狂歌出上都，秋風時節憶鱸魚。江城賣藥長將鶴，古寺看碑不下馿。一片野心雲出岫，幾莖吟髮雪侵梳。算應冷笑文場客，歲歲求人薦子虛。
寄汶陽田告處士 王禹偁 
汶水年來漲綠波，先生居此興如何。門連別浦閑垂餌，宅枕平沙好種莎。治水共誰言鯀禹，著書空自繼丘軻。可憐垂白無人問，却伴漁翁著釣蓑。
贈郝處士 王禹偁 
盡見閑人話息機，唯君的箇厭輕肥。盤中藥菜真僧舍，篋裏烟霞舊道衣。江渚鷗鷳情已狎，洛陽櫻筍夢應稀。縣齋喜與書齋近，公暇何妨扣竹扉。
贈孫何丁謂 王禹偁 
三百年來文不振，直從韓柳到孫丁。如今便可令修史，二子文章似六經。
詠白蓮 王禹偁 
昨夜三更後，姮娥墮玉簪。馮夷不敢受，捧出碧波心。
詠石榴花 王禹偁 
王母庭中親見栽，張騫偷得下天來。誰家巧婦殘針線，一撮生紅熨不開。
錫宴清明日 王禹偁 
宴罷回來日欲斜，平康坊裏那人家。幾多紅袖迎門笑，爭乞釵頭利市花。
磨詩 王禹偁 
但存心裏正，無愁眼下遲。若人輕著力，便是轉身時。
洞庭山 王禹偁  洞庭湖
吳山無此秀，乘暇一遊之。萬頃湖光裏，千家橘熟時。平看月上早，遠覽鳥歸遲。近古誰真賞，白雲應得知。
詩一首 王禹偁 
徒勞官職在天涯，一望家園一淚垂。不是虎丘多勝概，拂衣歸去已多時。
松江亭  其一 王禹偁 
登臨陡覺挹塵埃，時有清風颯滿懷。螮蝀一條連古岸，玻璃萬頃自天來。寒光浩渺輕煙闊，綠玉參差遠岫排。南指閩山猶萬里，遠人歸興正無涯。
松江亭  其二 王禹偁 
中郎亭樹據江鄉，雅稱詩翁賦醉章。蒓菜鱸魚好時節，晚風斜日舊煙光。一杯有味功名小，萬事無心歲月長。安得便拋塵網去，釣舟閑倚畫欄旁。
長洲種牡丹 王禹偁 
偶學豪家種牡丹，數枝擎露出朱欄。晚來低面開檀口，似笑窮愁病長官。
長洲遣興  其一 王禹偁 
七十浮生已半生，徒勞何日見功名。折腰米賤堪羞死，負郭田荒好力耕。庭鶴慣侵孤坐影，鄰雞應信夜吟聲。年來更待賢良詔，咫尺松江未濯纓。
長洲遣興  其二 王禹偁 
妻兒莫笑甑中塵，只患功名不患貧。自覺有文行古道，可能無位泰生民。烟村舊業勞歸夢，雪屋孤燈照病身。投老綠袍未休去，九重天子用平人。
詩一首 王禹偁 
盡怪吳蘇地，瓊花冷不銷。時賢臨水國，天氣似中朝。密逐江雲墮，輕隨海吹飄。影沉松塢亂，片響葦蓬焦。粉拂龍頭舫，繒鋪雁齒橋。煮茶收歲計，宜稻採民謠。拔笋芽先出，欺梅蕊自凋。誰言未盈尺，猶稱不封條。郡守齊黄霸，明君邁帝堯。縣官惜歌詠，翻恐笑漁樵。
憶舊游寄致仕了倩寺丞 王禹偁  洞庭湖
橋映家家柳，涇通處處蓮。海山微出地，湖水遠同天。草沒潮泥上，沙明蟹火然。應隨白太守，十隻洞庭船。
清明感事  其一 王禹偁  清明节 清明 生活 凄苦
無花無酒過清明，興味蕭然似野僧。昨夜鄰家乞新火，曉窗分與讀書燈。
清明感事  其二 王禹偁 
日轉鞦韆影漸斜，忍聞絃管在鄰家。兒童不慣貧滋味，剛拾榆錢索買花。
清明感事  其三 王禹偁 
榆錢零落麥開芒，魂斷南軒蝶影雙。多謝東風相管顧，解將花片入書窗。
中秋月 王禹偁 
明可鑑秋毫，供吟屬我曹。隔年方得見，終夕敢辭勞。冷向天心白，清臨露掌高。霜臺相照處，寒色滿藍袍。
谷簾水 王禹偁 
瀉從千仞石，寄逐九江船。迢遞康王谷，塵埃陸羽篇。何當結茅屋，長在水簾前。
送牛學士知潤州 王禹偁 
詔從書殿理江干，江外生民識諫官。京口浪花迎棹白，海門山色入樓寒。茅君仙洞披圖見，張祜詩牌拂蘚看。他日政成無一事，好吟新句寄長安。
新月 王禹偁 
禁鼓樓頭第一敲，彎彎新月上林梢。誰家寶鏡新磨出，玉匣參差蓋未交。
詩一首 王禹偁 
一路翠煙垂柳驛，滿川紅雨落花村。雲隨釣艇歸漁浦，潮送沙鷗入店門。
伍子胥廟 王禹偁 
朝驅下越坂，夕飲當吳門。停車訪古蹟，靄靄林煙昏。青山海上來，勢若游龍奔。星臨斗牛卷，氣與東南吞。九折排怒濤，壯哉天地根。落日見海色，長風卷浮雲。山椒戴遺祠，興廢今猶存。殘香弔木客，倒樹哀清猿。我來久沉抱，重此英烈魂。嗟吁屬鏤鋒，冥爾國士冤。峨峨姑蘇臺，榛棘晚露繁。深居麋鹿游，此事誰能論。因之毛髮豎，落葉秋紛紛。
官成武主簿作五首  其一 王禹偁 
釋褐來成武，始知爲政難。每簽逃戶狀，羞作字人宦。冷砌莓苔遍，荒城草木寒。宦情銷已矣，時夢釣魚灘。
官成武主簿作五首  其二 王禹偁 
釋褐來成武，徒勞自感傷。位卑松在澗，俸薄葉經霜。逕擁寒莎綠，門橫古木蒼。冠纓塵已滿，未敢濯滄浪。
官成武主簿作五首  其三 王禹偁 
釋褐來成武，經春自愧多。晨炊猶接續，時雨未滂沱。拂榻驚巢燕，陳書起蟄蛾。惠民無政術，尸祿竟如何。
官成武主簿作五首  其四 王禹偁 
釋褐來成武，閒思應舉時。投人天下遍，瘦馬雪中騎。秋卷何年中，春愁到處隨。如今名已遂，爭敢話官卑。
官成武主簿作五首  其五 王禹偁 
釋褐來成武，携家別故鄉。北堂微祿及，南畝舊田荒。籬菊飛秋蝶，庭莎叫夜螿。無人慰孤寂，窗月自淒凉。
詩一首 王禹偁 
蘭清時雨和甘棠，石壁洄瀾映塔光。陸羽茶泉金鼎冷，右軍墨沼兔毫香。龍潭徹底明秋月，鳳頂當空背夕陽。乘得綠楊春曉興，玉臺井畔泛霞觴。
句  其一 王禹偁 
帝憐守土舊時臣，添賜春光入酒尊。
句  其二 王禹偁 
牀頭只有黄州印，鑑裏看成白髮翁。
句  其三 王禹偁 
詩情不負齊安郡，杜牧當年與我齊。
句  其四 王禹偁 
山州過夏如山寺，銷盡機塵見道心。
句  其五 王禹偁 
學士舊班雲捧日，使君新政雨隨車。
句  其六 王禹偁 
二月探供三月酒，今年未得去年錢。
句  其七 王禹偁 
草屨布裘輕紫綬，角冠紗帽換朝簪。
句  其八 王禹偁 
武昌官柳見毫釐，八字山遥細似眉。
句  其九 王禹偁 
佳人方素面，對鏡理新妝。
句  其一○ 王禹偁 
風雨江城暮。
句  其一一 王禹偁 
一回酒渴思吞海。
句  其一二 王禹偁 
春回積雪殊冰裏，香動荒山野水濱。带月一枝斜弄影，背風千片遠隨人。
句  其一三 王禹偁 
飄飄粉翅和梅艷，細細香鬚伴柳絲。
句  其一四 王禹偁 
刺史好詩兼好酒，山民名醉又名吟。
句  其一五 王禹偁 
且留重戴士風多。
句  其一六 王禹偁 
年來復有事堪嗟，載筆商丘鬢欲華。酒好未陪紅杏宴，詩狂多憶刺桐花。
句  其一七 王禹偁 
先帝升遐日，詞臣寓直時。柩前書顧命，筆下定鴻基。
句  其一八 王禹偁 
三入承明不知舉，看人門下放門生。
句  其一九 王禹偁 
身後聲名文集草，眼前衣食簿書堆。
句  其二○ 王禹偁 
澤畔騷人正憔悴，道旁山鬼莫揄揶。
句  其二一 王禹偁 
春殘葉密花枝少，睡起茶親酒盞疏。
句  其二二 王禹偁 
水芝卧玉腕，天棘舞金絲。
句  其二三 王禹偁 
蜘蛛雖巧不如蠶。
句  其二四 王禹偁 
秋近草蟲亂，夜遥霜月寒。扇聲猶泛暑，井氣忽生秋。
句  其二五 王禹偁 
香絮亂飄梁苑雪，細條輕裊楚宮腰。
句  其二六 王禹偁 
唐虞得良弼，姬孔是前身。尼丘鐘骨骼，嵩嶽與精神。
句  其二七 王禹偁 
青雲隨步登華榻，紅雪飄香入杏園。
句  其二八 王禹偁 
杜甫且爲詩宰相。
句  其二九 王禹偁 
繡服霍嫖姚。
句  其三○ 王禹偁 
惟有南宮竇員外，爲予垂淚閤門前。
上杜世昌相公 郭輿 
恩浹台端禮數寬，不煩鵷筍裛宵寒。即看裾珮趨蹌緩，翻識樞衡斡運難。劍履光迎鰲禁紫，絲綸色炫鳳池丹。好將寅亮酬天貺，早致亨衢五緯安。
贈王元之出知黄州 郭輿 
楊花飛雪奈愁何，且爲湘纍賦九歌。芳草不堪春鵙早，荒林癋復夜猿多。風煙經眼憐新隔，魑魅窺人喜乍過。月落橫江天柱杳，雲山寥寂想鳴珂。
句 朱嚴 
寓直有誰同騎省，立班獨自戴貂冠。
句 濟州太守 
鸚鵡能言爭似鳳。
句 楊遂 
願侯輯百福，長與民爲霖。
屬疾 崔遵度 
李白羹初美，相如渴漸瘳。八磚非性懶，三昧減心憂。筆宛多批鳳，詞鋒勝解牛。舊山疑鶴怨，畏日想雲愁。廣內勞揮翰，通中羨枕流。使星方屢降，客轄未容投。好奏倪寬議，何須莊舄謳。朝衣熏歇不，侍史待仙洲。
送張無夢歸天台山 戚綸 
應悔名高藏不得，朝天翻喜放身歸。知時多順時人話，混俗猶披俗士衣。有伴指期玄鶴老，無心高羨白雲飛。赤城此去全忘慮，笑我塵勞未息機。
諭民 戚綸 
文契多欺歲月深，便將疆界漸相侵。官中驗出虛兼實，枷鎖鞭笞痛不禁。
送何水部蒙出牧袁州 戚綸 
連翩作牧藹嘉聲，重疊光華是此行。畫隼前驅男子貴，錦衣當晝故鄉榮。虎溪駐目曾遊熟，采石維舟舊吏迎。來暮謳謠應載路，遲留桑梓肯忘情。郡樓擁翠峰巒合，井邑交光竹樹明。醇酎豈知千日醉，溫泉常見四時清。下車不問山河改，布政先期獄訟平。何日紫宸偏顧矚，聖君留意在編氓。
秋日同知州潘贊善朝陽巖閑望歸郡中書事 郭昭符 
白帝呼龍駕雲旌，西上金天調玉燭。九嶷聳黛凝不乾，二水飛藍健相續。紫黄詔換魚須竹，皂蓋朱衫來作牧。波神一夜收風湍，列缺先秋靜林麓。曾巖照水明朝旭，□□衝崖擁奇木。山閣吟煙薄暮鐘，酒旗拂雨臨溪屋。放歌身外光景促，短續人間片時綠。金刀莫□□□□，□□長嘯□□祿。梨梅漿酸□才熟，□□新味□□□。□笋樵素絲□明，□□□□□青玉。□情去日無羈束，逸思凉飄繞煙谷。言涉淥水紗裳輕，朱鞅追風桃花速。回看山下多麋鹿，浩歎□□□鴻鵠。□來刁斗轉分明，永夜公堂守幽獨。□□□□□□□，□金液。
齊山 楊緘 
池陽佳致說齊山，分暇邀朋喜暫攀。浮世謾同流水急，野僧長伴白雲閑。
句 楊緘 
一從天上遺金籍，長向人間作畫屏。
左掖即事 郭昭度 
遲日下金殿，香雲藹玉爐。苑花迷晚蝶，宮樹集寒烏。
春日奉和馬景山 郭昭度 
春來無事不芳辰，尊酒流連動涉旬。三徑每從羊仲賞，諸侯誰念馬卿貧。藏名祇許漁樵識，混迹從教鹿豕親。老去心情常在埜，摩娑雙眼看垂綸。
齊山 董儼 
千里遠木籠秋浦，萬里澄江浸落暉。醉恨春深輸杜牧，滿頭無菊戴將歸。
句 董儼 
白雲深處訪禪扉，一簇樓臺鎖翠微。
錦江遣興 郭載 
雲水微茫爽氣浮，錦江如带可憐秋。瀠洄霧縠時迷雁，瀲灧霞光不見鷗。晴雨一川皆好景，烟花三月總牽愁。風波滿地乾坤闊，吟望長安垂白頭。
送僧歸天寧萬年禪院 梁鼎 
談空玉殿君恩厚，歸興蘭舟澤國賒。禪室冷思滄海雪，吟樓晴憶赤城霞。經吳屐滑當梅雨，到寺衣香近桂花。深愧塵纓未能去，石橋前瀑共嘗茶。
題仙都山 梁鼎 
黄帝升天台，高名壯斗牛。孤根斜照水，寒色不知秋。藐與羣峰並，圓如一笋抽。曉妨殘月下，晴礙落星流。危定勝崑閬，登應見沃洲。愛深無盡處，目極更遲留。
瀟湘感事 种放 
離離江草與江花，往事洲邊歎復嗟。漢傅有才終去國，楚臣無罪亦沈沙。淒凉野浦寒飛雁，牢落汀祠晚聚鴉。無限清忠沉浪底，滔滔千頃屬漁家。
寄懷 种放 
予生背時性孤僻，自信已道輕浮名。中途失計被簪紱，目睹榮辱心潛驚。雖從鵷鸞共班序，常恐青蠅微有聲。清風滿壑石田在，終謝吾君甘退耕。
寄二華隠者 种放 
我本厭虛名，致身天子庭。不終高尚事，有媿少微星。北闕空追悔，西山羨獨醒。秋風舊期約，何日去冥冥。
無題 种放 
樓臺縹緲路岐傍，共說祈真白玉堂。株樹風高低絳節，靈臺香冷醮虛皇。名傳六合何昭晰，事隔三清限渺茫。欲識當年漢家意，竹宮梧殿更淒凉。
夏日山居 种放 
陰陰林木靜，寂寂無人境。紅綻紫葳香，嵐沈玉膏冷。看雲時獨坐，慎事常中省。何客馭風來，新篁動疏影。
諭蒙 种放 
大盈卑百瀆，自成浮天潯。崇丘下累塊，竟爲蔽日深。王者在謙小，夙惟堯禹心。拜言尊賢仁，慎德棄珠金。自滿九族散，匪驕百善尋。炳茲夏商鑒，滅國因夸淫。
酬陳齊民見寄 种放 
竹扉常晝掩，幽僻置身安。自委漁樵分，因思出處難。周庭方設燎，漢將尚封壇。莫問漁樵意，人寰事萬端。
酴醿 种放 
生成從火令，顔色占中央。綠葉排圜翠，青苞蓄異香。叢陰周曲幹，纖刺比鋒芒。
詠桃 种放 
習習香薰薄薄烟，杏遲梅早不同妍。山齋盡日無鸞□，只與幽人伴醉眠。
句  其一 种放 
綠萼紅葩晚態新，風流如陣戰愁人。
句  其二 种放 
胡雛負恩信，聖主恥干戈。
句  其三 种放 
雖有明時約。
句  其四 种放 
東君若要分流品。
凝真宮 張無夢 
五雲深鎖洞門深，躡屐攀蘿特地尋。烟靄不藏塵外路，神仙遺下水中金。喜游汗漫華胥宅，重憶崆峒至道心。不得方平同一醉，紅霞零落我罇琴。
桐柏崇道觀 張無夢 
桐柏觀周匝，千峰累翠螺。地高陰氣少，天近日光多。三井雲雷起，一壇鸞鶴過。誰言紫微後，無客繼仙科。
福聖觀 張無夢 
台山卜隠十餘秋，曾伴仙翁處處游。瀑布長流天上雪，翠屏高倚洞前樓。雲堆華頂尋飈馭，月滿靈谿狎海鷗。此地重歸別得路，赤城玉府透瀛洲。
天台福聖觀 張無夢 
天台瀑布落青天，觀在天台瀑布邊。道士祇今燒藥處，仙翁曾是種芝田。龍居古洞遺殘雨，鶴出高巢點破煙。暫別靈溪遊五嶽，不知重到又何年。
句 張無夢 
壺中一粒長生藥，待與蘇州太守分。
題潭州壽寧觀 劉玄英 
醉走白雲來，倒提銅尾秉。引箇碧眼奴，擔著獨壺癭。自言秦世事，家住葛洪井。不讀黄庭經，豈燒龍虎鼎。獨立都市中，不受俗人請。欲携霹靂琴，去上芙蓉頂。吳牛買十箇，溪田耕半頃。種秫釀白醪，總是仙家境。醉卧松蔭下，閑過白雲嶺。要去即便去，直入秋霞影。
句 劉玄英 
拋離火宅三千指，屏去門兵十萬家。
送張無夢歸天台  其一 查道 
天台峻極橫海濱，金庭紫洞多真人。先生舍道心照鄰，上有羲軒爲逸民。玉韞深山珠在水，圓折如虹難自晦。萬乘知名欲見之，來謁西清頻召對。亭亭孤雲本無心，琅琅仙骨時所欽。牢讓賜金兼好爵，俄辭堯闕復丘林。事載緹紬誠可貴，跡寄煙霞愈無累。還同麟鳳遇皇明，暫出巖扃作祥瑞。
送張無夢歸天台  其二 查道 
台嶽幽人興不凡，携筇相別欵柴關。高情共樂皇風遠，真氣潛通浩劫間。綠綺靜聞沉俗格，榴花深引漬童顔。再聽玄旨知何日，時望片雲歸故山。
登岱 查道 
凌空疊嶂絕凡埃，青帝高居絳節開。捧出海天紅日近，迓將蓬島碧霞來。石閭閃爍迎陽洞，玉簡光華封禪臺。一自祥符禋祀後，太平頂上最崔巍。
句 查道 
白銅鞮側花迷塢，解佩江邊柳拂青。
題仙都山 陳若拙 
發地便擎天，根盤數畝煙。化工成突兀，轍迹似雕鎸。峭拔殊無倚，孤高衆莫肩。軒轅從此去，知復幾千年。
送張無夢歸天台山 馬知節 
暫至朝真主，卻思歸舊峰。只依三事布，唯有一枝筇。月上當孤室，風生自古松。陰功從此滿，何處覓遺蹤。
書蘇州廳壁 孫冕 
人生七十爲鬼鄰，已覺風光屬別人。莫待朝廷差致仕，早謀泉石養閑身。去年河北曾逢李，今日淮西又見陳。寄語姑蘇孫刺史，也須抖擻老精神。
送新知永州陳祕丞瞻赴任 孫冕 
桂林南面近徵黄，又愛江鄉出帝鄉。新命不辭提郡印，舊山重喜過衡陽。樓臺滿眼瀟湘色，道路迎風橘柚香。知有太平經濟術，政閑時節好飛章。
句  其一 孫冕 
可憐遐地産，常化燎原火。
句  其二 孫冕 
水劍還難問，梅梁亦可疑。
十詠圖 太守馬大卿會六老於南園 張維 
賢侯美化行南國，華髮欣欣奉宴娛。政績已聞同水薤，恩輝遂喜及桑榆。休言身外榮名好，但恐人間此會無。他日定知傳好事，丹青寧羨洛中圖。
十詠圖 庭鶴 張維 
戢翼盤桓傍小庭，不無清夜夢烟汀。靜翹月色一團素，閑啄苔錢數點青。終日稻粱聊自足，滿前雞鶩漫相形。已隨秋意歸詩筆，更與幽棲上畫屏。
十詠圖 玉蝴蝶花 張維 
雪朵中間蓓蕾齊，驟開尤覺繡工遲。品高多說瓊花似，曲妙誰將玉笛吹。散舞不休零晚樹，團飛無定撼風枝。漆園如有須爲夢，若在藍田種更宜。
十詠圖 孤帆 張維 
江心雲破處，遥見去帆孤。浪闊疑升漢，風高若泛湖。依微過遠嶼，彷佛落荒蕪。莫問乘舟客，利名同一途。
十詠圖 宿清江小舍 張維 
菰葉青青綠荇齊。
十詠圖 歸燕 張維 
社燕秋歸何處鄉，羣雛齊老稻青黄。猶能時暫棲庭樹，漸覺稀疏度苑牆。已任風庭下簾幕，却隨烟艇過瀟湘。前春認得安巢所，應免差池揀杏梁。
十詠圖 聞砧 張維 
遥野空林砧杵聲，淺沙棲雁自相鳴。西風送響暝色靜，久客感秋愁思生。何處征人移塞帳，即時新月落江城。不知今夜搗衣曲，欲寫秋閨多少情。
十詠圖 宿後陳莊 張維 
臘凍初開苕水清，烟村遠郭漫吟行。灘頭斜日鳬鷖隊，枕上西風鼓角聲。一棹寒燈隨夜釣，滿犁膏雨趁春耕。誰言五福仍須富，九十年餘樂太平。
十詠圖 送丁遜秀才赴舉 張維 
鵬去天池鳳翼隨，風雲高處約先飛。青袍賜宴出關近，带取瓊林春色歸。
十詠圖 貧女 張維 
蒿簪掠鬢布裁衣，水鑑雖明亦嬾窺。數畝秋禾滿家食，一機官帛幾梭絲。物爲貴寶天應與，花有秋香春不知。多少年來豪族女，總教時樣畫蛾眉。
次經略舍人韻 張維  西湖
列岫凌虛滃翠嵐，龍泓澄澈七星涵。巖瞻好向西湖著，飛去何妨自嶺南。
和劉穎 張維 
不賢那得似長城，偶向潢池盜弄兵。靜沼何妨無事飲，幽尋聊記所居名。千山倒影湖新復，兩洞潛珍景旋生。紀事還須武陵筆，亭成唯擬看題榮。
題朝陽巖 陳瞻 
巖面郡樓前，巖崖瀑布懸。曉光分海日，碧影轉江天。向暖盤棲鶴，迎寒簇釣船。次山題紅處，千古與人傳。
游虎丘 崔端  洞庭湖
入寺山光峭倚天，劍池寒色鎖危巔。蒼苔自老生公石，新茗誰烹陸羽泉。樓閣下窺溟海浪，松篁遥接洞庭烟。二難選勝真奇絕，留得芳名萬古傳。
送陳瞻知永州 李防 
昔年同醉杏園春，別後花枝幾度新。彼此宦遊疏翰墨，等閑交面起絲綸。榮親未必須萊子，晝錦何嘗只買臣。布政莫爲三載計，清朝臺閣整搜人。
槿花 劉隲 
虢國妝初罷，高堂夢始迴。霓裳猶未解，繡被已成堆。赤帝宮簾卷，華陽洞戶開。神僊有良會，清唱在瑶臺。
代意 劉隲 
路隔仙源不可尋，紫牆霜戟夜沉沉。緘情謾託傳書雁，換笑空餘取酒金。翡翠巢成珠樹密，驪龍睡起玉淵深。新知自樂生離苦，年少情多豈易禁。
漢武 劉隲  泰山
高挹方諸薦水倉，醮壇時見燭神光。日邊甲帳雖虛設，汾上樓船不可忘。盤槩碧霄甘露白，鼎遷幽壤瑞雲黄。東巡岱嶽探金策，倒指寧聞壽數長。
館中新蟬 劉隲 
摇落何須宋玉悲，齊亭遺恨莫霑衣。池中菡萏香全減，井上梧桐葉乍飛。風促箏聲隨斷續，日移磚影自光輝。宜秋門外饒芳樹，結駟那堪送客歸。
舊將 劉隲 
彊弩當年討不庭，功成身退炳丹青。囊沙澤畔知兵法，聚米山前識陣形。驥老未甘秋伏櫪，劍閒猶覺夜衝星。分茅錫土傳家牒，鐘鼎還須爲勒銘。
送新知永州陳秘丞瞻赴任 劉隲 
秋風清緊雁初飛，半醉摇鞭出帝畿。名郡又分紅旆去，故鄉重見錦衣歸。剖符雖暫宣皇澤，視草終須直紫微。從此南軒多倚望，好詩芳信莫教稀。
次韻虞舜廟懷古 劉隲 
詩人如不頌，誰識太平心。石老碑文古，庭荒蟻穴深。白雲生絕壑，斑竹鎖疏林。行客自南北，青山共古今。登臨尋勝蹟，望望日西沉。
題義門胡氏華林書院 劉隲 
徐孺亭邊水石連，高名頻見野僧傳。篋中書滿思安世，樓上詩成憶仲宣。已說爛柯忘意遠，定知焦尾用心專。寒溪乘興雲迎棹，秋夜娛賓月照筵。曲檻靜宜開木筆，短牆幽稱聚苔錢。廷評官小無餘俸，致仕身閑得盡眠。梅少也須饒越嶽，竹多寧肯讓湘川。樽前白玉杯常在，腰底黄金带未懸。清露暖空滋菊圃，紫雲垂蔭養芝田。仍聞旌表門閭後，朝士褒稱過百篇。
題鼎州甘泉寺 范諷 
平仲酌泉回北望，謂之禮佛向南行。煙嵐翠鎖門前路，轉使高僧厭寵榮。
句 范諷 
惟有南山與君眼，相逢不改舊時情。
自詠 李少和 
寶珠探妙得真宗，五色分明煥太空。解下連環竟超越，鬰羅深處宴鴻濛。
題義門胡氏華林書院 張素 
聖主臨朝重義門，紫泥旌表不優恩。廣延墨客收經籍，已見丹朱及子孫。池沼宴時花滿檻，煙霞吟處酒盈樽。清閑官秩清閑景，千戶侯封未足倫。
次令衿遊玉壺高詠十絕 風雷大作 席羲叟 
坐聽風雷起空谷，俄看四面野雲生。道人不作英雄氣，可笑當年失箸驚。
次令衿遊玉壺高詠十絕 獨坐 席羲叟 
几檻虛明不著埃，忘機鷗鳥自飛來。北窗高卧羲皇世，九陌紅塵安在哉。
次令衿遊玉壺高詠十絕 處處可人 席羲叟 
陂塘五月迎秋爽，脩竹成陰一逕開。俗客自應慚到此，幽深雅稱杖藜來。
次令衿遊玉壺高詠十絕 解衣磐 席羲叟 
林宗烏幘任欹傾，緩带荷風拂面清。城市輪蹄鬧如織，飄然從此便登瀛。
次令衿遊玉壺高詠十絕 小雨垂簾就寢 席羲叟 
篆香如霧細縈簾，始信壺中別有天。客舍黄粱今熟否，邯鄲無夢夢遊仙。
次令衿遊玉壺高詠十絕 凭欄看花 席羲叟 
湖光空闊水天秋，翠蓋紅衣永日留。惟有詩情磨不盡，碧雲吟就喜湯休。
次令衿遊玉壺高詠十絕 欲歸甫留 席羲叟 
度塹昏鴉接翅稀，斷霞相映霧山微。騶車不用飛青蓋，試作山翁倒載歸。
次令衿遊玉壺高詠十絕 滿園秋香 席羲叟 
黄金勻揉萬英開，步遶清芬過砌臺。一笑欣然超鼻觀，知公曾到月中來。
次令衿遊玉壺高詠十絕 久病便覺清快 席羲叟 
內熟先從一念收，浩然勿藥更何求。西山故自朝來爽，政不驚人語不休。
次令衿遊玉壺高詠十絕 對換 席羲叟 
絕景頻因警句誇，莫傳俚耳便紛挐。須知味道耽巖穴，志意難將富貴加。
句 姚鍄 
花枝冷濺昭陽雨，釣綫斜牽太液風。
夫以因於閑暇採集巴句幸寄孔目五言二十韻伏惟不阻爲幸 釋道猷 
多幸遭逢處，知交信有恩。偏承相見重，頻沐厚光榮。眷戀常推許，人情每普平。
濺玉亭 釋道常 
我名濺玉亭，五字仍一掃。蒼崖立積鐵，懸瀑翻輕縞。霏霏冰奩傾，粲粲玉匣倒。殷勤點翠竹，散漫沾芳草。喧轟雷霆怒，澒洞金石考。直疑青山嚴，頓失趙盾杲。飛簾吹不斷，接影照逾皓。初非智巧成，端自神物造。凭欄熟自聽，歸來想懷抱。拂除朱絲絃，寫之流水操。
巖豅寺 釋道常 
女媧補天天不疏，精衛填海海欲枯。留餘亂石龍下蟄，結茲古洞神中刳。三冬溫溫等氈帳，六月凜凜同冰壺。致身岩壑真勝地，寓目塵寰皆畏途。
玉乳泉 李仲殊 
玉液煎瓊甃，泓澄一脈泉。張生題品異，丞相與名傳。薦客流霞勝，煎茶掇乳鮮。祇園終古在，長對白衣仙。
贈安邑簿伍彬歸隠 路振 
考終秋鬢白，歸隠舊峰前。庭樹鳥頻啄，山房人尚眠。寒巖落桂子，野水過茶煙。已結勞生念，虔心向竺乾。
題惠泉師壁 路振 
漢公嘗說惠泉師，解講楞嚴解賦詩。今日我來師已去，草堂風雨立多時。
伐棘篇 路振 
伐棘何所山之巔，秋風颾颾棘子丹。折根破柢堅且頑，斸夫趦趄汗污顔。攢鋒束芒趨道還，𦽑之森森繚長藩。暮冬號風雪暗天，漏寒不鳴守犬眠。主人堂上多金錢，東陵暴客來窺垣。舉手觸鋒身隕顛，千矛萬戟爭後先。襟袖結裂不可揎，蹠破指傷流血殷。神離氣沮走蹁躚，數尺之牆弗復攀。索頭醜奴搔河壖，朔方屯師連七年。木波馬領沙填填，氣脈不絕如喉咽。官軍虎怒思吼軒，强弩一發山河穿。將不叶謀空即安，翫養小醜成隕顛。推芻挽粟徒喧喧，邊臣無心靖國艱。爲余諷此伐棘篇。
句  其一 路振 
瘴海千枝霧，驪山一騎塵。
句  其二 路振 
君恩來萬里，客路出千山。
禁林讌會之什 王旦 
喜綴真仙讌禁林，玉堂新事好供吟。天章刻石興風雅，宸翰書牌耀古今。勢逸奪迴龍鳳跡，調高流入管弦音。光凝玉斝瓊漿潤，冷布花磚藥樹陰。地貴每朝金殿近，景清如到玉壺深。得陪嘉會榮觀大，虔效賡歌樂聖心。
十洲閣 王旦 
山川如幻閣長秋，一島飛來伴九洲。不礙漁樵雙槳過，何妨羅綺四時遊。雲疑泰華分張去，永憶蓬瀛散漫浮。禁苑未知湖海樂，生綃寫取獻九州。
贈淳于公歸養 王旦 
年少復家貧，懸車去養親。銅扉霑美命，綵服稱閒身。純孝敦時俗，高風似古人。禁林榮華者，羞見二毛新。
詩一首 王旦 
逈與群芳異，含芳向暮春。不如松柏木，常保歲寒新。
丁家山訪李璨 凌策 
江表遥思歲月賒，幽尋勝蹟對繁華。池塘瀲灧凌朱閣，樹木參差翳彩霞。玉斝滿傾千日酒，畫欄常勝四時花。當年劉阮應惆悵，不識桃源第一家。
句 李瀆 
行到水窮處，未知天盡時。
止善堂 王旭 
人心若江河，晝夜無停流。東流未到海，滔滔詎能休。又如遠遊客，終年寄他州。不知歸其家，歲暮何所投。水流上滄海，人行止故丘。而況寰宇中，事物紛相酬。人欲盛其熾，天理微以幽。瞬息變化間，肝膽生戈矛。苟不知所止，定心終無由。所止非至善，此心猶可憂。卓哉陳使君，立志希前修。名堂以止善，善外俱無求。我德自此明，新民功亦優。還應有餘慶，永爲斯堂留。不愧大學篇，芳塵映千秋。
送僧歸護國寺 丘雍 
蕭昂矚餘輝，堯天命賜衣。石房雲外啟，金錫日邊歸。草腐螢光散，星中暑氣微。抽簪期晚歲，相許扣禪扉。
句  其一 焦宗古 
芳樹高低啼蜀魄，朝雲濃淡極巴天。
句  其二 焦宗古 
南陽客自稱龍卧，東魯人應嘆鳳衰。
句  其三 焦宗古 
釀成漢帝招王母，飲罷凉州拜孟池。
句 趙復 
船官風破浪，關吏鼓通晨。
睢陽五老會詩 王渙 
分曹歸政養耆年，李下何由更正冠。賢相賦詩同嘯傲，聖君優詔去盤桓。龐眉老叟俱稱壽，凌雪喬松豈畏寒。屈指五人齊五福，鄉人須作二疏看。
昭慶寺看芍藥 王渙 
一半春光過牡丹，又開芍藥遍禪關。久辜佳約違蓮社，今續清歡到寶藍。垂露幾團花面濕，東風一陣燕泥寒。酒邊何味呈奇供，綠笋朱櫻正滿盤。
建茶呈使君學士 李虛己 
石乳標奇品，瓊英碾細文。試將梁苑雪，煎勳建溪雲。清味通宵在，餘香隔坐聞。遥思摘山月，龍焙未春分。
次韻和內翰楊大年見寄 李虛己 
鼇冠三峰碧海寬，雲謠初下靄芝蘭。采珠宮裏驪龍睡，織錦機中彩鳳盤。藥砌蒼苔錢作點，粉牆脩竹玉爲竿。閑從莊蜨親鳬舄，曾得安期九轉丹。
和汝南秀才遊浄土見寄 李虛己 
長松繫馬駐吟鞭，水殿沈檀一樹煙。苔破閑階幽鳥立，草芳深院老僧眠。桃花欲放條風後，茶蘂新供穀雨前。衰會賞詩多狎客，我無岐路近神仙。
寄化城寺 李虛己 
化城金地出人羣，瀑布峰前一徑分。寶塔香燈諸洞見，石樓鐘磬半天聞。子明丹竈封秋蘚，李白書堂鏁暮雲。欲去未能還結念，展圖時誦北山文。
送何水部蒙出牧宜陽 李虛己 
宜川三月水東流，秀出江南二十州。紅旆使君今日去，白衣舉子昔年游。海潮賦就藏書府，競渡詩成在郡樓。國史待修循吏傳，政聲早晚達凝旒。
題義門胡氏華林書院  其一 李虛己 
聚族逢修偃，垂紳偶會昌。里閭師重厚，門閥誡輕揚。木壠堆雲秀，書帷積雪光。清名傳異域，麗句出中堂。玉藴山還潤，蘭生谷更香。友朋敦布素，童稚味膏粱。鑄劍歸農器，休牛見服箱。齋心常拱極，端簡立秋霜。
題義門胡氏華林書院  其二 李虛己 
綠池寒竹繞書齋，鼓篋橫經任往迴。積善原從千里應，表門恩自九天來。文章卷裏蟾枝秀，禮義鄉中棣萼開。記得浮雲深處景，巖深應長棟梁材。
題義門胡氏華林書院  其三 李虛己 
部符南粵轉軺車，三寶新題表義閭。藥石好携靈運句，素筠留得蔡邕書。平原架上衣無主，過客堂中食無魚。見說下帷多俊士，共瞻司馬慕相如。
磨崖碑  其一 周繕 
賢才思述作，崖石尚磨礱。元才詞華麗，顔公筆跡雄。
磨崖碑  其二 周繕 
筆跡因難泯，詞華詎可磨。二賢名不朽，千古著山阿。
題太湖 羅處約  太湖
三萬六千頃，湖侵海內田。逢山方得地，見月始知天。南國吞將盡，東溟勢欲連。何當灑爲雨，無處不豐年。
梁縣界虸蚄蟲生 羅處約 
方喜雲油布，俄聞葉螣生。田神何縱虐，稼政自非明。潁鳳那充食，吳牛已絕耕。黄堂厭粱肉，對爾自心驚。
吳江聖壽寺 羅處約 
漁翁沙鳥傍迴塘，携杖閑吟繞寺廊。遠岫不離青草渡，片帆時過綠苔牆。風狂林木生清籟，日暖漣漪動畫梁。張翰思鄉應有意，幾多屏障水爲鄉。
句  其一 羅處約 
無風烟焰直。
句  其二 羅處約 
日移竹影侵棋局。
贈翰林學士宋公白 蘇易簡 
天子昔取士，先俾分媸妍。濟濟俊兼秀，師師麟與鸞。小子最承知，同輩尋改觀。甲第叨薦名，高飛便凌煙。遂使拜扆坐，果得超神仙。迄今才七歲，相接乘華軒。
禁林讌會之什 蘇易簡 
雨晴禁署絕纖塵，讌會名賢四海聞。供職盡居清顯地，崇儒同感聖明君。翩然飛白璇題字，煥若丹青翠琰文。梓澤笙歌誠外物，蘭亭詩酒不同羣。少年已作瀛洲老，他日終棲太華雲。莫怪坐間全不飲，心中和氣自醺醺。
題臨蘭亭序 蘇易簡 
有若似夫子，尚興闕里門。虎賁狀蔡邕，猶旁文舉樽。昭陵自一閉，真蹟不復存。予今獲此本，亦可比璵璠。
特吟詩二首送英公大師  其一 蘇易簡 
乘舟南去唯尋酒，上馬西行只詠詩。醒醉去留皆遂意，如斯方信是男兒。
特吟詩二首送英公大師  其二 蘇易簡 
祝融峰上曾傳納，太一山前舊結廬。兩地逍遥已三紀，爭教肯在帝城居。
句  其一 蘇易簡 
玉堂臣老非仙骨，猶在丹臺望泰階。
句  其二 蘇易簡 
天賦九華名狀別，岧嶢勝槩壓諸方。
句  其三 蘇易簡 
蝦鬚半卷天香散。
句  其四 蘇易簡 
憔悴貳卿三十六，與師氣味不爭多。
句  其五 蘇易簡 
忠孝一生心。
存目  其一 蘇易簡 
詩題：懷安官舍病起九日作首句：籬菊今年拆最繁。
存目  其二 蘇易簡 
詩題：十日菊首句：寂寞東籬下。
存目  其三 蘇易簡 
詩題：重陽述懷首句：屋頭寒雀作饑聲。
登山頂 高輔堯 
由徑尋山路，登臨步步疑。縱高終带險，任達亦須危。況是多防地，那堪獨力時。荆榛方櫛比，直道擬奚爲。
送舒殿丞知荆州 趙安仁 
建隼提封雲夢澤，臨民咫尺峴山碑。煙凝郊郭漳波浄，翠遶樓臺楚嶠奇。
題徐氏金湖書院 馮拯 
古艾地多勝，修寧景最幽。溪聲常到枕，山色正含秋。樹密苔封徑，庭虛月滿樓。清輝光累世，高義藉名流。
旅舍述懷 程宿 
北山之北寄柴扉，茅屋參差倚翠微。老罷那知還作客，春深無奈苦思歸。淹留恐復荒三徑，潦倒寧堪護六飛。乘鶴雙鳬成底事，不應容易裂荷衣。
存目 程宿 
詩題：送葉善卷致仕歸吳首句：衛尉新除蓋次公。
萬杉寺 俞獻可 
栽培萬杉樹，延納五峰雲。蓮社松門接，陶居柳徑分。
詩一首 趙自然 
常欲棲山島，閑眠玉洞寒。丹哥時引舞，來去跨雲鸞。
送僧歸護國寺 李及 
高迹寧留得，禪心萬法空。來從丹闕下，去返赤城中。入舫袈裟月，穿林錫杖風。何時結香社，宴寂與師同。
句 李及 
夕霽巴城月，秋光峽樹春。
謝客巖 姚揆 
不見古君子，空餘舊林巒。翠色媚車馬，爽氣嚴衣冠。天水交影碧，松竹聲相寒。
句 姚揆 
獨上西樓四望賒。
及第後寄宜春親友 許載 
只把文章謁帝居，便從平地躡空虛。分明有箇上天路，何事兒孫不讀書。
題巫山神女廟 吳簡言 
惆悵巫娥事不平，當時一夢是虛成。只因宋玉閑唇吻，流盡巴江洗不清。
題白雲巖 宋濤 
白雲巖在白雲間，巖下千山與萬山。莫向公卿容易道，恐伊來此一生閒。
宿崇聖院 彭應求 
公程無暇日，暫得宿清幽。始覺空門客，不生浮世愁。溫泉喧古洞，寒磬度危樓。徹曉都忘寐，心疑在沃洲。
龍多山 彭應求 
一望東川盡數州，依崖泉石更清幽。不辭挹月披雲卧，攬取山房一夕秋。
句 彭應求 
松陰轉處琴書潤，花片飛來枕簟凉。
送張無夢歸天台 黄震 
想別岐周不記年，丹丘高卧好林泉。飛名已出紅塵外，放跡纔辭紫殿前。虛室先輸君靜坐，野雲終俟我閒眠。長歌宸翰真皇賜，袖去須知世世傳。
題法華山天衣寺 曾會 
十里湖光十里松，松陰路到十高峰。窗看渡口隨湖月，樓聽雲門度嶺鐘。梁帝鉢含山雨潤，普賢臺鏁蘚花重。誰人的是忘機子，香稻寒蔬養瘦容。
送張無夢歸天台 曾會 
九重留不住，乘興返天台。青嶂未爲靜，彤庭應更來。御歌編隠訣，卧榻近丹臺。衣袂含香氣，蓬萊醉幾迴。
寄泉僧定諸 曾會 
赤城山去刺桐城，還往都無一月程。日日焚香遥稽首，五更河露濕人衣。
題仙都山二首  其一 曾會  泰山
時常展畫圖，今喜到仙都。盡得煙霞景，方知手筆粗。擎天成一柱，鎮地出三吳。苔片封車轍，蓮香泛鼎湖。占風來海國，迎日上雲衢。似筍千尋直，如藍四面鋪。秀能通造化，高豈礙摶扶。雷雨生巖竇，星辰遶藥爐。金華慚叱石，玉女望投壺。觀古壇尤在，碑荒字半無。未曾迷阮肇，何倦醉麻姑。塵外標名異，空中立影孤。笑秦銘泰嶽，嫌舜葬蒼梧。夏月風長滿，秋霜草不枯。步虛吟羽客，滴翠濕樵夫。獨稱瀛洲侶，吟看典郡符。
題仙都山二首  其二 曾會 
瀛洲風月十年餘，東出雲堂典郡符。更到煙霞最深處，分明景物是仙都。
重登蕭相樓 曾會 
不見當年李翰林，江天爲我結層陰。九華門外柳三尺，蕭相樓前松千尋。物在人亡空有淚，時殊事變獨傷心。隻雞斗酒江干市，白首風前楚些吟。
上齊山 曾會 
秋日懸光八使來，笙歌十里郡筵開。六朝草色鋪堤路，九日花香泛酒杯。紅袖歌長凝粉黛，紫微詩久蔽塵埃。賢人此會知無盡，不畏年華似箭催。
香積寺 曾會 
松門石徑亂雲粘，四顧藍光冷射簷。鏁霧樓臺陰自潤，嘯風猿鳥韻相兼。寒巖路僻憑僧指，古篆香殘待客添。須信苾蒭堪愛處，滿階芳草正纖纖。
題硯水 曾會 
落筆重重見險津，不堪憑仗洗埃塵。無波浪處生波浪，愁殺孤帆過海人。
句 曾會 
松間忽被青童指，金籙犀仙第二人。
存目  其一 曾會 
詩題：搗砧詞首句：星斿耿耿寒煙浮。
存目  其二 曾會 
詩題：六月吟首句：曦輪獵野枯杉松。
詠鸚鵡 釋定諸  咏物 写鸟 咏物诗 劝诫 鸟
罩在金籠好羽儀，分明喉舌似君稀。不須一向隨人語，須信人心有是非。
天封寺 劉丹 
桂旗芝蓋翳濃陰，嚴宇崢嶸枕柰林。蜺座有花和法雨，龍淵如鑑徹麩金。錫杖化去圓泉在，石誌文昏亂蘚侵。塵寰漸遥天路近，慈雲輝物已灰心。
瞧陽五老會詩 朱貫 
各還朝政遇堯年，鶴髮俱宜預道冠。乍到林泉能放曠，全拋簪紱尚盤桓。君恩至重如天覆，相坐時親畏地寒。九老且無元老貴，莫將西洛一般看。
聖號雅二篇  其一 趙湘 
天監王德，莫如宋赫。宋道平平，莫如法天。皇法昊天，覆罔攸私。達乎鬼方，化被孔時。維戩維祿，維生維育。被彼蟲魚，及爾草木。惟命克遂，于其有俶。
聖號雅二篇  其二 趙湘 
皇振厥猷，法天以寧。我法我度，我經我營。或風或雨，或雷或霆。日月昭然，奮皇之明。霜肅以平，露澤以清。左右百辟，爛兮敷星。
聖號雅二篇  其三 趙湘 
皇實法之，配道無作。始則以寬，終靡庸度。嗚呼下民，亦孔之莫。皇鑑下土，將安將樂。皇視四方，匪醜匪惡。法爾天永，民禱斯恪。
聖號雅二篇  其四 趙湘 
赫赫君道，皇其崇之。遹彼丕教，皇實基之。維基伊何，實以無爲。海隅蒼生，被服熙熙。
聖號雅二篇  其五 趙湘 
天下既平，狄人既庭。其棘匪勞，神聖以寧。無亂斯聰，無惑斯明。衣裳自垂，冕旒是凝。
聖號雅二篇  其六 趙湘 
烝哉皇極，道靡有息。勤勤以謨，罔視其迹。鑿飲自鼓，耕食自績。維相以歌，勿荷後辟。
聖號雅二篇  其七 趙湘 
皇宅斯道，汗汗浩浩。賢俊茀茀，鐘鼓考考。爰煦爾赤，爰妥其老。樂只萬國，寧德攸寶。
聖號雅二篇  其八 趙湘 
皇道靡徹，載昭載晰。克彼有截，萬國是悅。皇矣聖朝，綿爾瓜瓞。是崇是潔，萬世貽厥。
宋頌 趙湘 
九區混茫，皇天錫皇。羲教農化，勛紀華彰。繼華於禹，承禹於湯。比於文武，逮其成康。聖道攸傳，富壽無疆。隋之棄仁，天命不常。殱厥侈毒，祚歸巨唐。唐孫復昏，蕩於四方。民瘼其咨，逾於懷襄。草創中間，崩析滋章。割山裂川，國爲披猖。氓不堪命，神恫其殃。俾宋有圖，橫弛豎張。日月五辰，齊其啟光。實維太祖，肇基建邦。有若有苗，逆命弗祥。爰整其師，赫怒斯揚。荆舒既貢，南海趨蹌。庸蜀微盧，雖險無當。惟爾曰夏，毒靡有流，民始克昌。屢饑而饌，久渴而漿。冰極授衣，暑煩降凉。洎我聖君，傳葉振芳。聖神仁明，浩浩汪汪。吳人來王，并汾懾降。服不以戎，鼓罔其鏜。風雨攸暨，如禽集翔。淳復天人，禮修夏商。前正後直，左賢右良。忠正並驅，回邪跼藏。鰥恤寡矜，寇屏宄亡。藥蒸石黎，法衡度量。乃宅孝悌，乃謹序庠。衣帛食肉，罔有攸傷。關譏匪艱，什一靡龐。雖有罟網，不罹汙潢。雖有山林，不亂斧斨。雖有權衡，民不以强。雖有郛郭，民不以防。宗廟既清，郊社甚莊。品物爭瑞，史載交相。未誥俗化，將時合蒼。盈耳四海，但聞洋洋。其雍其熙，無施無爲。乾坤法之，治於垂衣。蒙彼蚩蚩，不覺不知。天下一致，夫何慮思。清之浄之，平之泰之。倏變於道，殊途同歸。偉焉厥圖，本蕃益枝。百世之後，實流其奇。史官既良，康哉具書。古有吉甫，爲宣王詩。是故臣湘，作夫頌辭。聖德形容，神明告茲。狂斐恐慴，少頌史遺。
送駕部劉侯赴闕詩 趙湘 
帝有天命，四方是宣。祥有時數，元極則傳。愛物在皇，惡盈在天。惟彼廬墟，安寧有年。土沃無蠹，民驕且專。窮侈勿度，宄猾相肩。彼孽既盈，厥兆斯綿。天子眷之，丞相竦然。僉曰疇當，劉侯其賢。帝命欽哉，布教甚玄。儉以示之，信以布之。侈焉猾焉，禁之制之。惟公拳拳，是民咨咨。惟民未知，其惡去遲。公恐公懼，吾知天時。將及弗度，明年果饑。雨師不顧，其歲莫支。回祿仍怒，公豫其知。雖凶雖燄，弗禱弗祈。厥民既羸，爰求其私。始惻天變，相議而辭。公始儉我，我莫肯隨。公始廉我，謂公啟威。公實愛我，而莫之知。洎稟公教，里閭相師。易侈以儉，猾庸悔追。逮夫次歲，百物咸宜。雨奮於畢，火藏於離。民歌且謠，四郊怡怡。教民肅祗，功德流滋。史臣弗遺，後世是資。孝績未彰，徵於帝畿。腹心腎腸，帝將布其。民之懷仁，亦孔之微。公不我留，齎咨涕洟。來既云暮，去惟是思。湘採民謠，播於聲詩。
華頂峰 趙湘 
連天含積翠，石路接危藤。日近棲鵰樹，雲迎望海僧。狖傳幽谷響，泉落斷崖冰。中有仙人宅，知居第幾層。
黄鶑 趙湘 
黄金類羽翰，飛出雪晴山。語曉他禽默，啼花別樹閒。微陽疑獨照，急管偶相關。紅杏園林闊，經時得往還。
登程主簿南亭 趙湘 
南溪亭蔽月，主簿好看雲。暇日曾移樹，炎風盡带薰。四窗山曲入，一徑草微分。買石清流底，名賢待贈君。
蘭江仁智亭 趙湘 
蘭江江上亭，仁智稱爲名。山色曉爭出，水光秋更清。微風飄復斷，好鳥過還鳴。曾伴陶公醉，疊聞漁唱聲。
題石橋寺山井 趙湘 
何年鑿蘚紋，寒氣觸僧魂。穴在青松底，泉通白石根。汲因嘗茗客，窺有斷腸猿。偶向秋來照，吟髭雪露痕。
書松門寺壁 趙湘 
物外纖塵絕，堪聞樂道歌。好山光不盡，幽鳥語無多。樹影秋雲雜，泉聲晝磬和。高僧自禪定，時有野人過。
登揚州孝先寺佛閣 趙湘 
勝寺登危閣，凭欄即近鵰。無雲生北固，看日下南朝。木落吳山迥，天晴楚水遥。從容萬慮息，目喜赴僧招。
金山寺 趙湘 
衆木皆穿石，名香自合焚。兩廊吳分月，一閣楚天雲。雨過新燈露，潮平晚磬分。僧吟貝多偈，夜靜釣人聞。
九日松林寺登高 趙湘 
九日松林寺，登高過石橋。野僧憐不醉，山菊笑無憀。屐齒憑泉漱，雲衣近樹飄。自知清靜意，應免俗人招。
登天竺靈隠寺上方 趙湘 
寺高傳絕頂，一到即忘機。夜月逢僧早，秋雲出樹微。磬邊巖狖過，窗外海鵰飛。欲下莓苔磴，題名却惜歸。
題國清寺 趙湘 
物外千年寺，人間四絕名。兩廊諸嶽色，九里亂松聲。海氣飄僧院，秋鐘徹懸城。夜來疏磬斷，月影徧樓清。
蘭汀晚泊 趙湘 
孤舟愁晚泊，葭葦暫相鄰。旅雁初棲雨，江花偶向人。强吟還自愛，忽語有誰親。倚棹煙將暝，秋風起白蘋。
秦淮晚泊 趙湘 
晚泊秦淮上，無人獨倚檣。遥峰平積水，別浦露殘陽。往事隨天望，新蟬聒樹黄。漁翁有深意，不語自鳴榔。
書韓隠人壁 趙湘 
雨黑徑垂莎，全家在薜蘿。樹空穿井出，門掩燒痕過。寫易澌生硯，懸壺月上柯。近來山屐老，枯齒旋無多。
戊子歲東歸書事呈龐先輩 趙湘 
上國有春榜，遠人無試期。携琴出關早，聞雨到家遲。卧病鄰皆笑，嫌貧僕轉癡。高堂倚門久，此去尚多岐。
題張處士山庭落葉 趙湘 
摇落拂殘棋，蕭騷傍菊籬。硯浮窗外影，人拾樹中詩。掃綠粘苔冷，燒紅煮茗遲。巢烏還有意，猶在月明枝。
招阮山人宿 趙湘 
初晴石路新，溪戶別無鄰。自夏評詩徧，經秋掃葉頻。拂琴堂有月，餐藥病離身。欲話因來宿，西軒只兩人。
自題 趙湘 
獨居顔子巷，還自種忘憂。偶病閒辜月，因吟瘦過秋。泣多曾憶阮，貧極尚師丘。散拙兼成癖，如何稱俗流。
江秀才新居 趙湘 
營居知避俗，領鶴過秋郊。泉照書初架，窗移樹未巢。留題新墨濕，掩戶舊鄰敲。數本當簾竹，茶煙漸欲交。
剡中唐郎中所居 趙湘 
古柳垂溪水，當門繫雪舟。開樽延白鳥，掃樹带清秋。閣上看華頂，窗中見沃洲。尋常投刺少，來即是詩流。
秋夜集李式西齋 趙湘 
澤國秋光淡，詩家夜會清。雨餘逢月色，風靜得琴聲。小徑幽蟲絕，寒階落葉并。嘗茶不擬睡，自起遶池行。
別耶溪諸叔 趙湘 
又散耶溪會，斜陽在古原。出門逢落葉，去路有啼猿。短髮不堪照，新詩誰與論。如何爲遠別，風雪宿孤村。
遊爛柯山 趙湘 
仙人與王質，相會偶多時。落日千年事，空山一局棋。樹高明月在，風動白雲移。未得酬身計，閒來學採芝。
天台香柏峰會思上人 趙湘 
孤峰連鳥道，幽會興難忘。對坐無人到，空林盡日香。斷崖逢積雪，高木露微陽。靜話看晴曉，聯聯過晚岡。
送杜少府赴華陰 趙湘 
行路華山前，之官髮黑年。移家擬拔宅，作尉已呼仙。近縣雲隨鶴，當門樹著蟬。吟詩因夜坐，毛女落秋天。
送張用礪殿丞赴闕 趙湘 
詔書徵入闕，數日醉離筵。野老衣多淚，山溪雨送船。郡齋閒月色，江鳥得詩篇。省閣人相待，供吟幾樹煙。
寄梁鼎殿丞 趙湘 
登門長失約，千里阻關河。每爲秋風至，空令夜夢多。舊時曾見許，新諾復如何。想望臨荒徑，微微雨滴蓑。
送韓嶼秀才南遊 趙湘 
楊柳一蟬清，關河九日行。却來時未熟，此去雨初晴。僕嬾嫌書重，馿幽喜骨輕。還因得新句，山寺徧題名。
送李先輩罷官之四明 趙湘 
官滿鶴衣輕，全家在四明。上船秋月白，到岸海山青。藥妙初痊病，詩高舊振名。遥思落帆處，太守出郊迎。
送李著作赴四明 趙湘 
暫辭芸閣伴，欲上海邊城。地近瀛洲見，山連越水迎。駐帆寒草動，移旆曉霞明。到日新題出，登高待雪晴。
送沈天錫赴始興司戶 趙湘 
落葉上青衫，携家赴嶺南。欲行猶買藥，侵早即衝嵐。久賤惟知事，長貧不解慚。山城騎病馬，吟句去庭參。
送周洞之蜀 趙湘 
劍閣衝秋去，迢迢動鬰陶。千山非故國，九日莫登高。峽樹參天碧，巴猿向夕號。當壚人不在，何以慰離騷。
送丁鶚下第客遊 趙湘 
尊前泣復歌，清淚酒相和。別岸春風靜，孤舟夜雨多。鳥鳴煙草露，花逐夕陽波。我亦無憀者，東西欲奈何。
送周湜秀才之武川謁黄員外 趙湘 
特地照青銅，行行謁謝公。山窗新入夢，池館舊聞鴻。岐路雲邊去，炎蒸雨後空。郡齋如伴話，滿座是清風。
送羅權 趙湘 
相逢從冷澹，此別復凄凉。去路迎秋色，行衣拂夕陽。酒濃心易感，詩好意難忘。莫作關山役，吟髭況漸長。
送韓起 趙湘 
門外雨初晴，春深送客行。離筵近流水，芳草向空城。遠鳥啼仍亂，殘花墜欲并。會須頻飲酒，莫遣白髭生。
送到逢吉 趙湘 
獨去誰相待，全家寄舊林。雨聲鄉外盡，秋色水邊深。別酒香和菊，新詩束傍琴。將行還共立，江上起孤砧。
輦下送沈天錫 趙湘 
未第逢花盡，殘陽照渡頭。入關頻值雨，歸棹獨隨鷗。樹暗藏鳴鳥，山空接漫流。琴書不同去，猶在酒家樓。
送劉熙 趙湘 
落日照行衣，鄉程隔翠微。聽蟬臨水別，聞雨抱琴歸。鬢髮各疑短，天涯相見稀。離歌一聲斷，江上有鴻飛。
答徐本 趙湘 
天遠草離離，秋霖寄信遲。相思逢葉盡，獨坐聽蟬悲。岳色寒前見，松心雪後知。頻招猶未至，時復檢清辭。
別所知 趙湘 
知音不可得，此去但消魂。別夜俱聞雨，殘秋自出門。水橫芳草渡，煙蔽夕陽村。應念千山外，明朝獨聽猿。
別楊塤 趙湘 
此身偏似雁，南北但孤飛。久客難爲別，窮秋況未歸。去程寒雨細，留話夕陽微。試共江邊立，疏砧又搗衣。
及第東歸泗上遇孫穆之話別 趙湘 
偶負同年約，知君先出京。相逢得酒病，欲別值蟬聲。共立山當眼，分題雨過城。東歸幾人問，爲子耻詩名。
贈何明府 趙湘 
陶家宜寂寞，多醉復多才。鎖印秋山入，移琴夜雨來。試茶還掃葉，買樹亦和苔。妙句鄰僧乞，仍聞得藥回。
寄東陽王明府 趙湘 
經炎雖得信，旦夕夢兼思。多暇知無事，新秋合有詩。樹凉看雨過，吏散見蟬移。誰共清宵坐，西軒月滿池。
聞蟬因寄東陽王穆明府 趙湘 
孤蟬鳴水湄，獨立少人知。急恐移他樹，清還似舊時。曾同秋館聽，併起雨堂思。南望臨風久，經年不得詩。
別王穆明府 趙湘 
又作殘秋役，陶公爲斷魂。此行知入夢，欲去更登門。落葉堆霜徑，微陽隔雨村。預愁山館宿，相憶獨聞猿。
寄楊坦明府 趙湘 
不語仍孤立，何人知此情。春禽鳴別樹，夜雨入空城。望遠魂堪斷，思閒夢亦清。曾陪遊嶽寺，遶竹共題名。
贈潛溪李明府 趙湘 
縣幽多水石，栽竹亦成畦。聽雨公田近，開窗月嶽齊。宿禽無別語，病馬立閒蹄。夜坐聞清唱，何人釣月溪。
寄楊塤 趙湘 
閉門苔自長，春恨極天涯。落日山橫水，空城雨過花。斷狂曾避蝶，多病更聞蛙。江上無消息，風吹渡柳斜。
旅中示所知 趙湘 
無憀作客時，況逼入關期。聽雨醒如醉，聞蟬坐欲移。病催新髮長，貧有故人知。應念將行計，出門多路岐。
秋夕宿楊明府廳 趙湘 
主人無俗緣，留客菊花邊。雨氣寒并竹，秋聲夜雜蟬。爽知於酒稱，閒覺愛棋偏。不欲欹孤枕，更深却潄泉。
暮春郊園雨霽 趙湘 
郊園春已暮，霽色射疏籬。地靜苔過竹，沙清樹入池。野人來盡日，山鳥話多時。偶傍松窗立，微風動七絲。
詠山屐 趙湘 
鳥道人分去，同行只有筇。過橋泉照齒，穿竹蘚留蹤。夜閣吟登月，秋山醉掛松。自窺還憶謝，會著在諸峰。
秋日過吳侃幽居 趙湘 
掩門多徑草，凉氣動疏林。細雨經煙盡，微陽到菊深。話詩無鳥過，試茗有僧尋。欲去還留宿，窗邊月照琴。
登高 趙湘 
天晴九月九，秋思攪騰騰。大醉無人會，高山獨自登。看鴻時背水，採菊阻尋僧。往事還堪憶，狂吟罷未能。
自樂 趙湘 
自樂原西趣，疏林入戶清。洗池秋得月，移菊夜棲螢。古意憐琴淡，新題喜病醒。時聞岳僧至，閒講煮茶經。
官舍偶書 趙湘 
病枕方行藥，公門似隠居。孤煙寄庭木，微雨長秋蔬。宦薄慚騎馬，山高夢結廬。期僧仍未至，慵寫與人書。
野步 趙湘 
原野宜秋步，支筇日欲斜。斷橋時立鳥，疏草露行蛇。細雨霑梨葉，微風過稻花。坡西又吹笛，煙火兩三家。
贈省安上人 趙湘 
閉門棲古寺，塵路杳無蹤。夜講香飄月，晨齋磬入松。石屏泉氣冷，山屐蘚痕濃。自說秋來興，時時夢遠峰。
僧院苔 趙湘 
香銷人寂寂，鋪碧斷塵埃。積雨聲初盡，高僧定未開。冷痕穿竹去，秋陣隔泉回。此處應長在，閒人況不來。
會平上人夜話 趙湘 
秋燈照岳客，深夜坐前軒。白髮新聞雨，青山舊聽猿。病多添藥債，吟苦避蟲喧。不寐還相對，高梧葉自翻。
照上人山房庭樹 趙湘 
惹雲非手植，自與薜蘿交。雨過苔侵影，秋來月照巢。錫寒枝上掛，偈好葉中抄。誰見僧行遶，煙凉夜磬敲。
贈水墨巒上人 趙湘 
講餘精小筆，深院竹脩脩。試墨因磨雨，思山忽寫秋。靜曾窮鶴趣，高亦近詩流。更擬緣清思，和雲狀沃洲。
送僧歸終南 趙湘 
夏滿辭京寺，終南路有松。月高緣白閣，葉盡到中峰。漱齒泉飄錫，冥心露滴鐘。長安如不去，期與鹿相逢。
夏夜山中喜雨 趙湘 
何峰雲共出，一夜灑山簷。爽氣連燈濕，凉聲得樹兼。醉吟還有意，卧聽似無厭。已約凌晨起，泉聲自捲簾。
飲茶 趙湘 
晝夢回窗下，秋聲碾樹邊。僧敲石裏火，瓶汲竹根泉。影照吟髭碧，香醫酒病痊。坐餘重有味，猶見半牆煙。
方廣寺石橋 趙湘 
白石峰猶在，橋橫一徑微。多年無客過，落日有雲歸。水浄苔生髮，山寒樹著枝。如何方廣寺，千古去人稀。
上穀川尹殿丞 趙湘 
瑣闥題詩送赴官，郡齋瀟灑謝公閒。樹邊棋閣開秋鎖，池上吟窗見晝山。吏散獨行紅葉外，酒醒時望白雲間。郊原漸有新烟火，知是逋民鳥道還。
寄新安梁殿丞 趙湘 
郡孤詩句許秋供，見說多閒却似慵。移樹好禽來獨院，上樓高雪在諸峰。泉當月際摇吟影，蘚自雲邊得屣蹤。此興未尋頻挂夢，阮公池館舊相容。
寄湖州刁殿丞 趙湘 
白蘋溪湛五亭寒，物象全宜謝守閒。秋盡棋聲過竹寺，雨餘詩思落茶山。鳥依高樹和煙宿，人釣清流带月還。池館有情多入夢，近來誰在笛聲間。
秋日過韓原隠居 趙湘 
霜落門前石齒清，靜中曾聽咽泉聲。分題會客多無說，抱疾迎僧忽强行。窗外葉隨蟬影過，井邊苔趁雨痕生。紗巾任側衣從破，二十年來不到城。
贈蘭江鞠明府 趙湘 
笛裏聲飄柳色寒，縣齋深在白雲間。孤吟夜倚琴邊月，半醉秋登宅後山。煙徑樹清苔蘚長，雨塘人散鷺鷥還。蘭舟有客題詩望，溪上家家晚唱闌。
寄蘭江鞠評事 趙湘 
東望堪思捧刺時，姓名相齒有人知。公堂伴語山光入，秋閣嘗茶樹影移。石上琴尊容賞月，水邊臺榭許題詩。重因送客留連甚，長記還家不敢辭。
送春 趙湘 
留客强歌還强醉，送春多雨又多風。五更池館孤燈盡，三月江城一夜空。青鑑照髭疑有白，子規啼樹已無紅。相逢頼得明年約，應向花前慰斷蓬。
春日宿信安張明府廳 趙湘 
夕景含鐘露欲零，幽人醉宿長官廳。牀頭蘚色雖連月，池底花陰更雜星。梧葉乍題無物汙，蜀琴微響有風經。陶公伴客不思睡，門外數峰山曉青。
秋日江亭 趙湘 
遠岸鳴蟬未擬休，蟬邊風葉動颼飀。平沙露白聊宜鶴，孤島分青獨映秋。野色半侵凉氣濕，水光低引夕陽流。題詩盡日無人伴，空憶瀟湘有釣舟。
秋夜舟中作 趙湘 
酒醒身計正悠悠，澤國如萍信水流。獨夜聽鴻深浦宿，壞篷連雨一燈秋。年來自覺新詩澹，江上誰憐舊業優。腸斷山家數聲笛，不知孤客在孤舟。
秋夕旅館言事 趙湘 
一點孤燈萬里身，離腸曾攪九回頻。梧桐自管秋來雨，蟋蟀誰妨夜後人。枕上夢將衣共短，卷中詩與髮同新。江邊但厭携琴去，明月西風滿路塵。
郊居言事 趙湘 
斷徑危橋積蘚痕，閉關終與俗塵分。深秋鶴影臨池見，靜夜棋聲隔水聞。山榻病來誰寄藥，石牀僧去獨看雲。閒吟閒醉慵開眼，門外寒蟲叫日曛。
早秋言事 趙湘 
苔染衡門綠有錢，不堪風月漸凄然。蛩聲乍出斜陽外，山色初來落木邊。掃葉偶窺栽菊地，卷簾因作擣衣篇。故人南北新髭長，昨夜高懷雨滴蟬。
暮秋過沈齊別業 趙湘 
暮蟬頻響勝聞歌，白石牀清蘚色和。徑冷獨留寒菊在，樹疏分得夕陽多。沙泉月澹曾棲雁，籬落烟微半著莎。誰問寂寥詩景趣，竹扉時有野僧過。
宿成秀才水閣 趙湘 
卷箔無應永夜虛，凭欄還似釣魚師。牀頭雨細飄蘆葦，池上燈寒照鷺鷥。孤枕聽泉隨斷夢，好風吹竹隔殘棋。主人不寐客魂爽，曉色欲來猶賦詩。
雨中寄所思 趙湘 
寒氣蕭蕭瘦骨驚，自知分得四愁平。秋堂病起莓苔色，池閣夢回蘆葦聲。幽滴冷痕連樹影，暗驅浮氣入詩情。衡門獨掩還無語，一日相思萬縷并。
登杭州冷泉亭 趙湘 
天竺峰西月幾層，亭孤應忌俗人登。山光曉射聞猿客，泉影秋摇倚樹僧。微雨洒臺青有點，片雲生石冷多稜。斜陽更起題詩興，還喜重來或未能。
題包山人拄杖 趙湘 
倚雲生處絕塵埃，見說嵩高客寄來。扶醉未聞和屐到，伴吟曾是探山迴。尋僧過竹青敲月，看鶴沿池冷卓苔。知渡寒溪偏得力，夕陽風緊打冰開。
蕭山李宰君北亭即事 趙湘 
掃灑仍聞屬意勞，遶池生蘚不生蒿。敲花雨過琴絃潤，吹竹風來鶴語高。窗裏樹光清著枕，硯中山色冷趨毫。何人可作題詩伴，試茗應思謝法曹。
留連李寺丞吟詩閣 趙湘 
靜閣採詩人罕到，棲棲樹石盡當簷。長因夜月全開戶，獨爲南山不下簾。得句硯中秋水減，覓題池上晚花添。炎天幾度相留宿，曾值風凉雨氣兼。
遊石橋寺 趙湘 
陶令尋山勝境開，偶陪清賞憶天台。秋雲盡放諸峰出，野水時聞獨鳥來。巖畔坐宜窺蟋蟀，樹邊行亦避莓苔。斜陽石上題詩去，更向松陰遶一迴。
秋日宿楚江西寺 趙湘 
滄浪生計任西東，人向蕭園寄斷蓬。燈影半軒無夢寐，雨聲長夜在梧桐。閒僧正笑吟髭白，故國那堪水樹紅。志業未知誰念我，明朝江上葦花風。
聞曉角 趙湘 
一聲初起曉光浮，吟笛啼猿亦暗羞。清動月華猶滿樹，冷呼山色欲歸棲。時縈別館侵燈過，偶带凉颸入夢流。誰會酒醒傾耳聽，近來沙塞不吹秋。
觀楚上人陳處士夜棋 趙湘 
對局清宵解客醺，坐窺玄妙杳難羣。勢侵孤燭和秋冷，聲隔高梧带雨分。關外散飛星出漢，水邊斜起雁穿雲。無人得見爭先意，時被西林宿鳥聞。
山居引泉 趙湘 
自引靈泉勝取冰，入雲窮穴始因僧。閒疏咽處秋無際，靜聽時來月有層。乍覺疏林多爽氣，漸疑幽石減寒棱。雨餘終夜西風起，流過吟窗濺著燈。
九日幽居書懷 趙湘 
九月蟬稀九日催，年光如逐水聲回。人思往事凄凉在，菊倚荒庭寂寞開。落葉偶從池上過，夕陽初傍酒邊來。白衣去後無消息，雨濕東離欲長苔。
山行 趙湘 
翠滿衣裳遠徑分，漸供幽興入詩門。臨泉自愛窺筇影，過蘚何妨駐屐痕。因惹斷雲還倚石，偶看殘照學呼猿。行行却喜無人到，曾爲秋來挂夢魂。
憶別 趙湘 
何處籬筵酒欲空，夜凉橫玉自吹風。人當木落關山外，秋在月明池館中。隔水不堪驚遠夢，入雲猶擬觸孤鴻。憑欄寂寂還多感，誰會無言憶馬融。
書韓山人壁 趙湘 
山木爭高葉盡深，山人半醉在庭陰。常時具饌多餐藥，偶夜聽松不弄琴。雨後看苔連井口，秋來見月到池心。近聞牆外諸峰賣，只向茶鐺便煮金。
閒居書事寄逸人平上人 趙湘 
雨驅寒蘚入衡門，顔子簞瓢近水濆。靜話忽容幽鳥聽，好詩長忌俗人聞。半簾松影和秋卷，一檻棋聲與竹分。野客有情僧有意，相思時望過溪雲。
春夕偶作 趙湘 
一夕衡門獨自開，雨陰深巷少塵埃。酒醒風傍池邊起，坐久月從花上來。何處夜歌初欲斷，四鄰春夢未知回。因思此興無人共，時復孤吟步綠苔。
贈張處士 趙湘 
應問秋雲學得閒，飄然如不在人間。青籐篋裏詩多怪，紫栗枝邊藥更瘢。江客對棋曾賭鶴，野僧分屐借登山。仍聞昨日來城市，又抱孤琴踏月還。
寄霅川刁殿丞十二韻 趙湘 
柳渾曾吟郡，中間遇牧之。留連皆往日，寂寞偶多時。物象應無改，軒車自有期。憶山辭闕早，採藥上官遲。澤國閒堪賞，公堂靜好窺。掃苔紅葉過，臨水白蘋移。樹石秋供畫，汀洲曉入詩。謳謠漁父得，孤潔鷺鷥知。笛外風含酒，樓中月照棋。野田耕带雨，寒井汲和澌。城郭煙霞近，人家橘柚垂。會須尋此景，況與二公宜。
寄梁鼎殿丞十二韻 趙湘 
憶昔初投刺，秋風八詠邊。偶參知好日，一見自多年。吏散公堂雨，簾垂館樹煙。共吟曾試茗，同坐或聞蟬。渡水尋支遁，登山學地仙。獻酬多奧妙，談笑屢遷延。夜月侵詩卷，寒燈落酒船。醉容韋带去，卧許石床連。池館今何遠，汀洲思倍牽。庾樓知有約，顔巷奈多緣。病眼隨蓬斷，愁心逐旆懸。高臺聊一望，芳草夕陽天。
答聖俞設膾示客 趙湘 
梅侯三年江上居，盤羞慣飽鮆與鱸。客居京城厭粗糲，買魚斫鱠邀朋徒。孰親刀匕擅精巧，閨中麗人家本吳。縷裁長絲葉剪藿，餖飣自與尋常殊。霜橙擣虀飯香稻，一飽豈顧家有無。我雖日病興不淺，坐想落紙霏紅腴。雕盤雋味儻可再，贈子佳酒隨長魚。
皇帝閤春帖子  其一 趙湘 
和氣生金殿，微風轉畫旗。年年好春色，先是帝先知。
皇帝閤春帖子  其二 趙湘 
迎氣來歸祚，宜春祝降祥。皇心勤治切，應喜寸陰長。
皇帝閤春帖子  其三 趙湘 
醇醴浮金斝，柔蔬飣玉盤。嘗新兼介壽，齊奉兩宮歡。
皇帝閤春帖子  其四 趙湘 
晝漏新添刻，春寒早放班。恩隨寬大詔，一日徧人間。
太皇太后閤春帖子  其一 趙湘 
位歷三朝重，風行四海深。坐將仁厚意，潜助發生心。
太皇太后閤春帖子  其二 趙湘 
銅霤消殘凍，朱樓拂早霞。傳聲回步輦，來賞小桃花。
太皇太后閤春帖子  其三 趙湘 
視膳回天仗，含飴樂聖辰。定應彤管筆，書美繫王春。
太后閤春帖子  其一 趙湘 
正閫成王化，開宮奉母儀。身當四海養，壽祝萬年期。
太后閤春帖子  其二 趙湘 
玉律生陽早，金鋪上日遲。枝間雙鵲語，應是報春祺。
太后閤春帖子  其三 趙湘 
平曉開朱戶，輕寒御練衣。宮童移鈿扇，慶壽早期歸。
皇后閤春帖子  其一 趙湘 
后德侔姬國，嬪風協舜家。進賢陽爲長，修教月增華。
皇后閤春帖子  其二 趙湘 
春色平明到，微風弄綵幡。稍回宮柳弱，更助壁椒溫。
皇后閤春帖子  其三 趙湘 
暖日暉暉動，清渠泱泱流。六宮修歲事，拂拭採桑鈎。
夫人閤春帖子  其一 趙湘 
臘雪餘香徑，朝暉上綺甍。翠生蘭蕙色，和入管絃聲。
夫人閤春帖子  其二 趙湘 
重錦褰粧幕，輕羅換舞衣。釵頭雙燕子，先向社前飛。
皇帝閤春帖子  其一 趙湘 
晴日漸消宮瓦雪，和風微散御爐烟。千官拜舞皇恩罷，綵勝金幡下九天。
皇帝閤春帖子  其二 趙湘 
早鶑啼滑知寒薄，午馬休遲覺晝長。四海歡康幾務暇，簫韶時奉萬年觴。
太皇太后閤春帖子  其一 趙湘 
鏤成寶字題宮戶，剪出名花趁御筵。人世不知春色早，忽驚歌吹下中天。
太皇太后閤春帖子  其二 趙湘 
長樂鐘殘寶殿開，鳴梢移仗問安來。欲知純孝通天地，和氣氤氳遶御杯。
太皇太后閤春帖子  其三 趙湘 
殘冰未放溝聲滑，小雨頻催柳色新。晝漏漸長無一字，坐披黄老味天真。
太皇太后閤春帖子  其四 趙湘 
金花鏤勝隨春燕，綵仗縈絲逐土牛。迎得韶華入中禁，和風次第遍神州。
太皇太后閤春帖子  其五 趙湘 
綵仗朝來散玉京，綺窗新網結初晴。靜呼宮女教調曲，閒引皇孫看學行。
太皇太后閤春帖子  其六 趙湘 
九奏清新稱玉斝，八珍和旨奉蘭羞。須知天子娛親意，不爲乘春事燕游。
皇后閤春帖子  其一 趙湘 
紫蘭紅蓼簇香盤，曉逐金壺下太官。朝罷三宮歸已晚，日華明麗雪消殘。
皇后閤春帖子  其二 趙湘 
葭灰已逐陽和動，繡鏤初隨日景加。欲助君王修儉德，不將宮樣織新花。
夫人閤春帖子  其一 趙湘 
漸暖正當挑菜日，輕陰新變養花天。君王勤政稀游幸，院院相過理管絃。
夫人閤春帖子  其二 趙湘 
宮娃拂曉已催班，拜謝春幡列御前。不待春風報花信，紅酥綵縷鬭芳妍。
新定旅館中作 趙湘 
歲月鄉關外，溪山螟色中。孤城秋閉雨，獨客夜聞鴻。病使新髭出，貧令舊業空。思歸不得夢，欹枕近梧桐。
桐江晚望 趙湘 
疊浪浸天青，離愁望處生。雨餘孤島暝，花落一船橫。岸遠紅蘭濕，魚狂白鳥驚。無人問行客，山寺莫鐘聲。
莫冬新定郡樓閒望 趙湘 
江城逢歲莫，獨自倚樓臺。積雪明孤島，微陽在早梅。水摇冰欲泮，春近雁思回。故國還如此，歸心但暗催。
秋晚舟泊桐江 趙湘 
嚴子陵邊水自流，夕陽無語倚松舟。乍逢風月羞爲客，及到溪山識盡秋。移樹斷蟬初過雨，立沙孤雁偶隨鷗。鄉心旅思何人會，蘆葦蕭蕭一笛幽。
寄國清處謙 趙湘 
三江風浪隔天台，想見當時賦詠才。近有高僧飛錫去，更無餘事出山來。猿猱歷歷窺香火，日月紛紛付劫灰。我欲相期談實相，東林何必謝劉雷。
天台思古 趙湘 
遊人行盡天台路，仙家杳杳知何處。惟有山前一派溪，落花依舊流春暮。
柘湖 趙湘 
鹽邑淪此地，柘山巋其瀕。復驚秦時女，化作湖上神。世事喜反覆，孰能識涯津。物變雖萬殊，不惑固有人。
翻經臺 趙湘 
勝事如飛去不還，無人更立白雲間。西風落盡貝多葉，明月自來天竺山。巖桂影寒泉暗滴，玉爐香減蘚空斑。孤猿亦有斜陽恨，莫道三聲是等閑。
望雲巖 趙湘 
不見寒山子，寒巖日欲曛。無人到深處，衆木隠孤雲。水照秋痕盡，霞明晚翠分。孤猿啼亦在，誰向此中聞。
句  其一 趙湘 
十度花殘一覺眠。
句  其二 趙湘 
天遠草離離。
存目  其一 趙湘 
詩題：和子華對雨有感（二首）首句：小桃凌亂逐東風，雪白朱紅幾萬枝。
存目  其二 趙湘 
詩題：蒙惠拄杖及詩依韻奉答首句：藤枝既老解縱橫。
存目  其三 趙湘 
詩題：蒙以詩惠水晶鱠輒次韻答謝首句：凝如寶匣開明鏡。
存目  其四 趙湘 
詩題：聞太素絕食飲水頗甚清羸以詩奉招首句：曲肱飲水歸寒士。
乙巳歲郊天後作 魏野 
萬物盡熙熙，郊天禮畢時。安邊文教遠，過海赦書遲。南牧雖無也，東封合有之。茅堂自歌詠，何必向丹墀。
秋日懷王專 魏野 
菊花原上立，村落雨晴初。晚吹清羣物，秋光澹太虛。空看新鴈字，不得故人書。猶頼華亭鶴，林閒伴索居。
新晴書事上知府宋諫議 魏野 
美化何因見，民歌處處同。雨申諸縣足，獄奏半年空。郡閣煙光裏，人家霽色中。偶吟知淺拙，將獻愧明公。
贈岐賁推官 魏野 
動靜不違書，如君始是儒。婢閑猶畫卦，兒戲亦投壺。門冷僧長往，官清道更孤。吾君能大用，皇宋即唐虞。
閑居書事 魏野 
無才動聖君，養拙住山村。臨事知閑貴，澄心覺道尊。成家書滿屋，添口鶴生孫。仍喜多時雨，經春免灌園。
寄贈華山致仕韓見素 魏野 
盡垂華髮戀金門，獨乞懸車未五旬。清世一般爲隠逸，碧霄兩處應星辰。繡衣脫下寧妨貴，錦帳眠來不稱貧。瀟灑易添新道氣，光陰難改舊風神。老輕白傅方歸洛，亂鄙黄公始避秦。象簡豈同青竹杖，廌冠爭勝白綸巾。世間名繫昌朝客，物外銜稱太華人。醉指鼇頭爲別業，吟誇仙掌是比鄰。劍生塵土揩磨懶，書带煙嵐曬曝頻。石鼓曉聽殊待漏，玉潭時看異迷津。琴憐徽外聲彌澹，酒愛篘中味更醇。精細處方因療鶴，等閑開食爲迎賓。芝田女僕皆能採，蘭佩兒童亦解紉。丹訣有靈還似性，詩篇無病恰如身。要君計想嫌弘景，棄室翻應笑子真。預祝全家上昇日，願停絳節許相親。
和呈寇相公見贈 魏野 
深嚴相府絕纖埃，宴會尋常召不才。孫閤有歌凝翠黛，召棠無訟鎖青苔。鳳池即看三迴入，蝸舍曾蒙數度來。仍賜雅章慚繼和，朱門將獻又徘徊。
謝呈寇相公召宴 魏野 
兩度爲霖六鎮臨，春殘公暇宴棠陰。周瑜辯樂寧妨醉，裴度論兵不廢吟。五色詔書丹鳳降，十香御酒翠娥斟。野人每喜陪樽俎，三入唯愁阻訪尋。
上知府寇相公 魏野 
文武稟全才，何人更可陪。有官居鼎鼐，無宅起樓臺。聖主詩方和，親王狀始迴。鎮臨求二陝，調燮輟三台。鳳閣須重去，龍旌暫擁來。下車三度雨，上事數聲雷。未暇瞻珪璧，先蒙訪草萊。幾思趨相府，恐懼復徘徊。
寇相公生辰二首  其一 魏野 
嶽瀆精英氣，來鍾積慶門。何時生上相，明日是中元。仙藥寧無種，靈椿別有根。佇期三入後，一品見玄孫。
寇相公生辰二首  其二 魏野 
弈世英髦命世賢，懸弧時節早秋天。蟾光望處將三五，鳳曆推來恰半千。功向清朝終突兀，壽同皇祚合連延。預愁來歲逢今日，不得中書獻此篇。
謝知府寇相公降訪  其一 魏野 
晝睡方濃向竹齋，柴門日午尚慵開。驚迴一覺遊仙夢，村巷傳呼宰相來。
謝知府寇相公降訪  其二 魏野 
中書兩入寇尚書，出鎮雄藩半載餘。棠樹陰中無訟聽，閑騎寶馬到茅廬。
寇相公生辰因有寄獻 魏野 
宋朝元老更誰先，已詠功成二十年。好去上天辭將相，歸來平地作神仙。坐看雲岫資閑興，卧聽霓裳引醉眠。多少年辰獻詩者，應無真禱似狂篇。
和臧奎秋夜書懷 魏野 
林中獨坐欲中宵，落葉紛紛觸壞袍。月影漸移蛩韻急，露華初上鶴聲高。四時催老秋偏感，萬事縈心夜更勞。猶頼清風知我意，頻吹庭竹助蕭騷。
上知府袁刑部 魏野 
星辰雖應碧虛中，富貴情疏道氣融。遶野雲煙陪淡薄，入衙山水學清通。申湖靜泛孤舟月，棠樹凉生一扇風。却有祖先難似處，獻詩民住樂郊東。
謝薛端公寄惠素紗 魏野 
鶴色紗蒙烏府寄，裁衣不稱著林中。水亭君有親題處，留待他時染碧籠。
寄俞太中山人 魏野 
太白空來數百年，貫之今稱隠其閒。靜應笑我藏名拙，惹得人多到竹關。
上知府趙侍郎二首  其一 魏野 
往哲英靈在，重生出鎮初。傅巖存舊跡，棠樹認前居。美化民歌實，流言帝覺虛。暫來淹外郡，再入老中書。善欲皆昇舉，奸思盡剪除。登科嗤負鼎，避事鄙懸車。權助天生殺，才隨道卷舒。百官憑整肅，萬物待吹噓。接士殊龍板，尋僧却隼旟。嘉謀常啟沃，諫草旋焚如。赤子方安枕，黄巾亦荷鋤。囚無經宿禁，農有數年儲。山勢朝衙署，河聲貫里閭。野人携此詠，將獻幾躊躇。
上知府趙侍郎二首  其二 魏野 
坐棠虛廟堂，俗亦似身康。藥按仙方鍊，茶開御印嘗。吏因呈案懼，民爲立碑忙。公退無餘事，逍遥只道裝。
冬日書事 魏野 
一月天不暖，前村到豈能。閑聞啄木鳥，疑是打門僧。松色濃經雪，溪聲澀带冰。吟餘還默坐，稚子問慵應。
盆池萍 魏野 
乍認庭前青蘚合，深疑鑑裏翠鈿稠。莫嫌生處波瀾小，免得漂然逐衆流。
留題敷水李先生隠居 魏野 
棠樹陰中來得得，蓮花峰下去遲遲。好將門外巖磨取，爲刻西巡御賜詩。
送趙侍郎移鎮長安 魏野 
千騎蕭蕭曉發時，雨先一夜洒長岐。盡知暫去臨鶉野，即看重來向鳳池。函谷亂花明劍珮，灞橋垂柳拂旌旗。不同調鼎民皆樂，秦甸歡呼陝服悲。
送王專推官赴任河中 魏野 
聲華籍籍祖風存，況佐風流謝使君。健筆想無詩債負，漏巵應少酒知聞。趣裝劍懶從人借，謁廟香非爲己焚。好對前山思節儉，夷齊餓死舜耕耘。
酬薛田推官見贈 魏野 
紅蓮客惠碧雲篇，未及他山買石鎸。且選眼前麄竹上，和煙大刻兩三聯。